text:
SELEBRASHON 53 ANIVERSARIO UNION PATRIOTICO BONERIANO KU KURASON P’E HENDE
SELEBRASHON 53 ANIVERSARIO UNION PATRIOTICO BONERIANO
KU KURASON P’E HENDE
Kralendijk 24 oktober 2022 – Djasabra último partido Union Patriotico Boneriano (UPB) a tene un rueda di prensa na Cas Patriotico, pa asina konmemorá i ala bes selebrá e di 53 aniversario di e partido. E anochi tabata bou di animashon di Foyan Boys i dirigí pa Marvin Abdul mihó konosí komo DJ Marv. Maritsa Silberie a habri e anochi ku un orashon, pa gradisí nos bon Dios pa e 53 añanan i fortalesa pa sigui trese e balansa pa komunidat Boneriano.
Lider polítiko sr. James Kroon a kuminsá su diskurso bisando: “Pa e elekshon benidero UPB kier ta un organisashon grandi atrobe. Un organisashon grandi i fuerte ku kurason p’e hende. Tambe un organisashon grandi i fuerte ku lo sigui e lucha di derecho pa Boneiru i e siudadano di Boneiru dentro di Hulanda. Boneiru a stòp di lucha pa su derechonan. E situashon aki no por keda asina aki mas. Pues UPB ta lansa su mes un biaha mas pa bira un partido grandi na Boneiru. Nos mester di e forsa di votadónan bèk pa nos por sigui e lucha di Boneiru. Ta ku forsa grandi di votadónan nos por sigui e lucha i realisá benefisionan p’e hende”.
Sr. Kroon a terminá su diskurso kompartiendo palabranan di gradisimentu pa fundadó di Partido UPB sr. Rudy “ruman” Ellis i tur ku a asistí den e parti aki, tambe na tur lidernan ku a bini promé kuné, entre otro Ramonsito “Monchi” Booi, i un danki tambe a bai pa direktiva, tur miembro di partido i tur ku ta sostené e partido.
Sr. Kroon a presentá su tim di sosten. E tim aki ta un tim intelektual ku ta sostené partido UPB i tambe su mes persona den diferente área profeshonal. E la presentá 3 miembro di e tim kual ta Yona Chirino, Marvin Abdul i Karel Visser. Sra. Yona Chirino a hiba un palabra i a enfatisá riba e trabou ku kurason p’e hende i asina seya su sosten na partido UPB. Tambe Marvin Abdul a duna un palabra kòrtiku i indiká ku su representashon ta pa futuro i hóbennan Boneriano.
Doktorá Esther Bernabela a hiba un palabra i a indiká na tur presente ku e ta kontentu ku e logronan i tambe e fayonan paso di fayo ta siña i rektifiká pa sigui. E ke mira e sosten en grande di e pueblo pa kosnan sigui kana.
Djadumingu 23 di òktober ta e aniversario di partido UPB i a selebrá esaki ku un santu sakrifisio di misa na misa di Antriol. Lider di partido i miembronan a akudí pa asina yama e ser supremo danki pa e añanan. Partido UPB ke gradisí tur ku a sostené e partido durante e 53 añanan, i ku awor mas ku nunka UPB ta kla pa sigui traha pa bienestar balansá di nos hendenan kurason p’e hende.


c: text/html

text:
Nieuwe Haven—- Awe den korte tabata e dia pa sentensia den e kaso Inex 2 unda e agente polisial Mariano tabata wòrdu akusá di ta envolví den e kaso robo di 600 kilo di droga fo’i warda di reshèrshi.
Durante di e sentensia korte ta haña ku no por prueba ku Mariano i tambe e dos rumannan Urbano ta envolví den e ladronisia di 600 kilo debí na falta di prueba. Si korte a haña e polis Mariano kulpabel di importashon di 340 kilo di kokaina kual ta e droga ku a keda interseptá na Fuik na aña 2018, envolvimentu ku droga i tambe di a keda ku arma di trabou miéntras ku mester a entrega esaki bek. J. Urbano a keda sentensia na 3 aña i su ruman R. Urbano na 7 aña. C. Jones na 12 luna miéntras e amigu di Mariano ku ta Tromp na 12 luna. Lopez Penha na 24 luna, Toribio na 6 luna i Sanchez Pretell na 2 siman i kastigu di trabou. Mas detaye den bo Vigilante.

robotstxt: allowed

filter: keep


text:
“E base principal di cada famia ta amor incondicional y esaki ta algo cu tur ser humano ta capas di brinda.” Asina e politico y Miembro di Parlamento Miguel Mansur (44) ta cuminsa na bisa nos. E ta consciente cu tin hopi persona cu ta skeptico encuanto e capacidad di un persona of pareha homosexual pa ta bon mayor of pa forma un famia sano. E ta splica cu mundo a cambia asina drasticamente desde cu el a caba su universidad na aña 1999, cu e tempo ey no por a ni imagina c’un pareha homosexual lo por a casa mes, corda forma un famia. “Apesar di e prehuicio cu ainda ta existi, estudionan cientifico ta demostra y conclui, cu yiunan di personanan homosexual cu ta dicidi pa cuminsa un famia, ta adapta mihor na bida cu esnan di famianan tradicional. Te awor, ta un minoria di personanan of parehanan homosexual ta didici di bira mayor. Dus esnan cu ta forma un famia realmente kier esey. Pues mi ta kere nan ta specialmente dedica na ser un bon mayor y p’esey e resultadonan ta excepcional. E orientacion sexual di un persona no ta afecta su capacidad pa stima incondicionalmente.”
UN TATA POLITICO
Bida como politico ta añadi un presion mas grandi ainda riba Miguel den su rol como tata. E cambionan a cuminsa cu e mester a muda pa Aruba na momento cu el a dicidi di drenta politica. E mester a splica su yiu mayor cu nan lo muda pa Aruba y e lo bai un scol nobo. E temporada di campaña, specialmente e ultimo lunanan, tabata hopi dificil pa maneha e tempo, pero awor cu el a bira parlamentario, el a haya un bon rutina cu ta traha p’e y su famia.
Durante un siman normal, e ta atende trabou y reunionnan parti mainta, lunch cu e muchanan merdia, despues sigui cu su trabou y reunionnan atardi. Despues atardi laat, un bes mas cu e muchanan y anochi ora nan bai drumi, e ta sigui cu su trabou cu ta principalmente, lesa e cantidad di documentonan cu su trabou ta exigi di dje.
“Durante e simannan cu tin hopi trabou, manera ora di trata presupuesto, mi ta tuma 1 of 2 dia liber despues pa dedica completamente na e muchanan y haci actividadnan cu nan.” Asina e ta crea un balans sano pa nan bida familiar. Mas cu tur cos, e ta contento cu su yiunan por experencia un bida di bai lama tur siman, di hunga cu primonan di nan edad y crece den un ambiente cu hopi actividad familiar y di amigonan. E ta kere cu e rol di mayor ta pa apoya e muchanan door di comparti e experticio y experiencianan cu e mes a adkiri y laga e mucha comberti esakinan den hermentnan pa logra desaroya nan pasion y talentonan. “Mi ta kere cu exito di tur famia ta bin door di brinda amor incondicional y esey ta algo cu ami ta haci diariamente.”


text:
Adelantando dos siman prome cu e fecha di anuncio, fuente yega na e formula cu Departamento di Asunto Economico di Gobierno ta uza den e proceso pa yega na e prijs di combustibel na Aruba, ta sigura cu pa luna di augustus lo baha prijs di gasolin, diesel y kerosin na un forma considerabel. Esaki sin duda lo bira un bon noticia pa pueblo, specialmente cu Gabinete Wever-Croes a bin ta anuncia varios reforma (medida-ahustacion) tras di otro e ultimo simannan aki.
Tur luna, riba e di dos diamars di luna ta anuncia e prijs nobo cu ta drenta na vigor su siguiente dia, esta e di dos diaranson di luna. Siguiendo e maneho ey, ta nifica cu dia 9 di augustus lo haci e anuncio di prijsnan cu ta drenta na vigor dia 10 di augustus y cu lo ta vigente, sin ningun adaptacion, te dia 13 di september atrobe, ora bolbe adapta e prijsnan cu lo drenta na vigor dia 14 di september, atrobe pa henter un luna largo.
Un reduccion drastico
Tur cos ta indica cu pa luna di augustus prijs di combustibel generalmente lo ta menos di e ultimo lunanan, den cual el a subi drasticamente casi tur luna. Aunke no por confirma, pero e ultimo proyeccion ta mustra cu e prijs pa liter di gasolin por baha cu te hasta 40 cen! Claro cu desaroyo internacional por influencia e proyeccion aki pero e ultimo simannan, den forma consistente, e prijs pa bari di petroleo a sigui baha of keda stabiel. Por lo menos e prijs halto cu a nota simannan atras no tey mas, pa diferente factor internacional cu awor ta cumbini Aruba!
Pa un relato mas amplio, lesa TREMPAN.


text:
HOPEARUBA - E MOVEMENTO
UN MOVEMENTO NACIONAL PA SINERGIA CIVICO
E ABREVIACION H.O.P.E. TA PARA PA E PALABRANAN: HONOR, OPORTUNIDAD, PRODUCTIVIDAD Y EXCELENCIA. E TA TRATA DI CIUDADANONAN HONORABEL CU TA HACI UZO DI CADA OPORTUNIDAD PA HACI BON Y CU TA PRODUCTIVO PA BIENESTAR DI OTRONAN, NOS COMUNIDAD, NOS NACION Y CU TA HACI ESAKI CU EXCELENCIA.
ATRAVES DI E PLATAFORMA COLABORATIVO TUR CUIDADANO DI ARUBA LO TIN UN BOS PA EXPRESA NAN IDEANAN, PREOCUPACIONNAN Y SUGERENCIANAN. SOLAMENTE DEN E TIPO DI SINERGIA AKI - HUNTO COMO UN EKIPO HOPEARUBA - NOS LO YEGA NA E ‘FORMACION DI SOLUCIONNAN COLECTIVO’ CU TA SANO, FUERTE Y CREA DOOR DI CIUDADANO PA BENEFICIA CADA CIUDADANO – INDIVIDUAL Y COLECTIVO, Y ASINA TA CONTRIBUYENTENAN NA E PROGRESO DI NOS NACION.
HOPEARUBA NO TA UN PLATAFORMA POLITICO, E TA UN PLATAFORMA CIVICO UNDA DIALOGO Y CONTRIBUCION PERSONAL LO HIBA NA ‘SOLUCIONNAN COLECTIVO’ CU ULTIMAMENTE LO DUNA VISION, STRUCTURA Y ACCIONNAN PRACTICO PA E MIHO RUMBO PA NOS PAIS Y SU HENDENAN.
Durante luna di October HopeAruba Movement ta introduci:
"A LOOK AT MYSELF" Series
Atravez di e serie aki, HopeAruba ta introduci su prome Campeonnan di Exito.
Cuminsando Dialuna dia 2 di October y continuando tur e Dialunanan di October, riba nos pagina di Facebook: HopeAruba Movement, cada Campeon di Exito di e diferente Areanan di Exito; Individuo, Famia, Comunidad, Nacion y Balornan, lo keda introduci na comunidad. Cera conoci awe cu e coordinadornan di cada plataforma, cu ta un plataforma pa colaboracion caminda personanan y organisacionan ta invita pa uni forza, talento, conocemento y bini hunto pa pensa riba solucionan pa retonan cu nos pais ta enfrenta den cada area.
Sharleen Tromp
Coordinador Area di Exito: INDIVIDUO
Quilin Arends
Coordinador Area di Exito: FAMIA
Giovanni & Suzy Kock
Coordinadornan Area di Exito: COMUNIDAD
Rendell & Lay Hing de Kort
Coordinadornan Area di Exito: NACION
Emanuell Smith & Tabitha Smith-Heemstadt
Coordinador Area di Exito: BALORNAN
COMPLETE VERSION launching within:
Register to be immediately notified...!
0%
SITE NEARLY READY
100%


text:
Shaba: Diamars den oranan di marduga, polis ta nota cu tin un Nissan Tiida haciendo basta sospechoso dilanti Warda di Polis na Shaba. Esaki a sosode un rato despues cu polis a gara dos sospechoso den e cura di Warda di polis.
Despues di un rato ta drenta informe cu e auto lo ta coriendo pasando poco poco den area di e Warda di polis. Polis no a confia esaki y a dicidi di sali bay su tras, na Boegoeroei nan a logra para e auto. Un dama su so tabata den e auto, na momento cu polis a pidie pa su documentonan y di e auto, nan a nota cu esaki no ta klop y den e auto nan a topa varios plaachi di number.
E auto y e plaachi numbernan a keda confisca pa polis, polis a bisa e dama cu e mester pasa na warda cu su documentonan valido pa asina e lo por haya su pertenencianan.


text:
ORANJRSTAD – Departamento di Progreso Laboral (DPL) a tuma nota di un relato publica riba un medio di comunicacion riba dia 8 di december 2021 caminda cu ta haci cierto insinuacionnan cu ta atacha e bon nomber y credibilidad di DPL. Ta trata aki di un relato cu ta referi na e caso den LAR entre sr. Clyde Fuenmayor y Gobierno di Aruba.
Den e relato aki ta skirbi e.o.; “Ta bon pa menciona cu na momento cu e homber Venezolano tabata deteni na Guarda nos Costa pa algun siman caba y ora a sali na cla cu lo deport’e fin di november, diripiente dos dia prome cu su deportacion a haci peticion na DPL pa permiso y un dia prome minister Glenbert Croes a firm’e p’e”.
Pa medio di esaki DPL kier a clarifica cu ta trata tur peticion na DPL igual y ta cana e proceso conforme su maneho stipula. E relato aki ta crea e impresion cu DPL lo ta faborece cierto peticionnan y esaki no ta cuadra cu realidad. Alabes, kier pone enfasis cu DPL no ta duna of traha niun sorto di permiso, pero ta duna un conseho riba e peticionnan prome cu nan bay DIMAS. Ta traha e consehonan aki (negativo/positivo) unicamente abase di e maneho y ta traha pa e profesionalnan di DPL.
Ta lamenta cu ta purba di atacha e credibilidad di un departamento asina importante pa nos comunidad cu tin como meta principal pa yuda nos hendenan subi e mercado laboral.


text:
Pregunta i kontesta - Imigrashon i naturalisashon
13 Pregunta i kontestanan tokante Imigrashon i naturalisashon
- Mi por entrega un petishon pa un otro hende (konosido, miembro di famia etc)?
- Kon largu ta dura promé ku mi disposishon ta kla?
- Di kon mi mester warda e petishon pa MVV den eksterior?
- Mi mester traha un sita pa entregá un petishon?
- Mi ta haña mi sèn bèk si un petishon wòrdu rechasá?
- Di kon mi mester entregá tur e dokumentonan aki kada biaha?
- Kiko ta e siguiente paso ora mi tin mi Pèrmit di estadia den mi man?
- Mi por traha promé ku mi tin mi Pèrmit di trabou?
- Di kon e disposishonnan no por ta na ingles?
- Mi ta hulandes, di kon mi mester di tur e dokumentonan aki?
- Kiko si mi petishon ta inkompleto?
- Kua ta e pasonan ku mi mester tuma si mi ke kore stazje na Hulanda Karibense?
- Kon IND CN ta atendé ku mi dato personal?


text:
Sorteo di rifa di MEP cu tawata plania pa diadomingo 3 di september, a wordo cambia pa diadomingo awo 10 september durante un actividad grandi di MEP na San Nicolas, na unda e ganadornan lo wordo saca den presencia di e publico presente.
Premionan e biaha aki un biaha mas ta cash. Prome premio ta Afl.10.000.
Segundo premio ta Afl.2.000 y tercer premio Afl. 1.000. Pa solamente 5 florin bo por cumpra un ticket y bo tin e chance di gana un di e premionan aki. Si ainda bo no a cumpra bo ticket, bo por haci esaki ainda cerca nos candidatonan of contact nos via nos pagina di Facebook y via telefon. Por pasa tambe libremente na nos Cede na Santa Cruz.
Nos partido ta conta riba bo un biaha mas pa e ultimo parti di e campaña y ta gradici un y tur cu ta aporta na nos partido. Cu bo ayudo y bo voto pa nos partido, nos lo logra hunto trece cambio den e rumbo di nos pais pa uno miho unda nos lo pone prioridadnan na unda realmente tin mester. Ban hunto p’e cambio.


text:
Minister Charles Cooper huntu ku Servisio pa Planifikashon Urbano (ROP) a hasi entrega di pèrmit di konstrukshon na Residenza ARIA
Willemstad,– Den un akto ofisial ayera mainta na ROP Minister Charles Cooper huntu ku Servisio pa Planifikashon Urbano (ROP) a hasi entrega di pèrmit di konstrukshon na Residenza ARIA, pa konstrukshon di un kompleho di apartamentu masha luhoso. Esaki lo ta un invershon total di 13 mion florin i konstrukshon ta kuminsá na yanüari 2023.
Residenza ARIA ta ubiká na Lyraweg den área di Girouette. Esaki segun nos EOP ta stipulá, ta un área destiná pa bibienda. Lo konstruí pronto 19 apartamentu luhoso. Lo traha e apartamentu nan aki ku material di kalidat haltu ku lo ta ubiká na un sitio bunita i masha gustá di Kòrsou. E apartamentu nan aki lo tin un bista masha bunita di e área di e pisina i e paisahe kreá, mirando ku e ta situá na un parti mas haltu i lo por mira nos isla tambe. E grandura di e apartamentu nan aki ta varia entre 2 te ku 4 kamber, i lo tin 3 ‘penthouse’ grandi i impreshonante. Bohorquez Architecten a bin ku e diseño úniko i moderno aki.
E desaroyo aki ta aportá na halsa e kalidat di bibienda den e área. Konstrukshon ta kontribuí outomátikamente na impulso ekonómiko pa Kòrsou, i e ta duna un impulso na ekonomia dor di kupo di trabou na momento di e konstrukshon, mantenshon i desaroyo.
Minister Charles Cooper ta hopi kontentu ku e proyekto aki i ku ta diversifiká e área di Girouette i ta ofresé mas opshon di bibienda.
El a bisa ku ta hopi esfuerso a ser hasi pa por e logra esaki i tambe el a elogiá e bon trabou d ROP pa por a saka e pèrmit di konstrukshon.
Cooper a primintí ku pa otro siman mes lo bai tin dos pa tres permití di konstrukshon mas ku lo keda entregá i ku e lo sigui pone komunidat na altura di e kosnan ku ta pasando. Cooper ta bisa ku ta hopi kos bon tin ta pasa den komunidat ku no ta haña publikashon i ku pa e motibu ei e si lo sigui pone su komunidat na altura di lokual ta pasa den su ministerio.
E titular di VVRP a bisa ku tipo di proyektonan asina ta habri kupo di trabou pa yu di Kòrsou i ku gabinete Pisas a bisa ku nan ta bai pone ekonomia riba pia i esei ta lokual ku ta pasando.


text:
ORANJESTAD,Aruba
No ta desconoci cu tursita di Venezuela tabata esun di mas grandi cu tabata bishita Aruba durante añanan. Sinembargo e Venezolanonan cu tabata bin antes no ta bini mas cu e pensamento pa haci bishita na Aruba , pero mas tanto pa un miho calidad di bida mirando nan situacion cu nan tin na nan Pais . Esaki tambe tin su consecuancianan cu Aruba ta cargando cu ne. Lo bin cu un sistema specifico pa e Venezolanonan , esaki sigur tin su impacto pa Aruba , pero Aruba ta prepara pe y lo busca pa habri otro portanan rond mundo.


text:
“Scol ta mas cu infrastructura. E ta un centro unda muchanan ta forma nan mes tanto educacional como civico”
ORANJESTAD- Diahuebs scolnan a habri bek. Muchanan chikito, muchanan mas grandi y teenagers a cuminsa cu nan aña escolar nobo. Algun pa prome bes na scol basico, otronan a cuminsa nan enseñansa secundario y tambe tin un grupo cu ta cuminsa den un lokaal nobo den un scol sea renoba of nobo traha. E ultimo aki ta e caso cu alumnonan di scol basico Prinses Amalia na Seroe Blanco. Cu masha ceremonia y tambe baile, canto y discursonan e scol a habri su portanan. Esaki a sosode den presencia di Ministernan Hooyboer-Winklaar y Arends, mayornan y demas invitadonan. Yiunan di Minister Arends tambe ta atendiendo e bunita scol aki.
Minister Arends: “Mi no ta aki solamente como Minister di Asuntonan Economico, pero tambe como mayor. Nos yiunan ta cuminsa den eerste klas awe. Seis aña pasa nos yiu mayor a cuminsa na e mesun scol y ainda nos ta mayornan di scol Prinses Amalia, awe den un edificio nobo. Ta yena mi cu hopi satisfaccion, pero tambe ta duna mi un sentido di trankilidad di mira e ekipo di docente y un cabesante cu hopi energia pa dirigi e scol. Kico mas bo kier como mayor pa bo yiu ora e ta atende scol.”
Minister Arends tabatin palabranan di elogio pa su colega Minister Hooyboer-Winklaar kende a traha duro pa mehora e scol y awe ta wak e frutonan di e trabou duro aki. “Tur esaki ta tambe trabounan cu Gabinete Mike I y II a eherce drechando un gran cantidad di scol y construyendo nobo.Minister Arends a enfatisa cu esaki ta mas cu infrastructura, bloki y klinker. “E ta un centro unda muchanan no solamente ta forma nan mes den e parti educacional, pero tambe ta haya nan formacion civico cu tur mucha mester haya pa mayan ta ciudadanonan ehemplar di nos comunidad.”
“Awe ta un bunita dia pa mi como mayor, pero tambe como parti di gobierno por trece mi yiunan na un scol nobo, unda un ekipo di maestro dedica ta traha. Hasta durante e periodo cu nan tabata traha den un scol di shen aña bieu, nan dedicacion y amor semper tabatey. Esey ta algo caracteristico di maestronan na Aruba cu semper ta dedica nan mes na nan alumno y studiantenan.”
Scol basico Prinses Amalia ta un scol di gobierno ( Dienst Publieke Scholen). “Gobierno ta aloca su fondonan di manera corecto pa loke ta trata enseñansa. Tabatin un achterstand hopi grandi den infrastructura di scolnan. Gobierno tin 8 aña trahando riba esaki. Obviamente tin algun scol cu mester wordo finalisa, pero ya stapnan hopi grandi a wordo tuma pa loke ta trata enseñansa basico cu ta forma e studiantenan pa nan por bay sea un scol secundario of vocacional. Pa loke ta estudionan mas avansa gobierno ta presentando oportunidadnan laboral den e 4 topsectornan cu ta tecnologia limpi, logistica, industrianan creativo y exportacion di conocimento.”


text:
ULTIMO ORA.
BONEIRU.
KASO DI TIROTEO REGISTRA DEN BARIO DI NIKIBOKO.
HOMBER A KEDA HERIDA PA BALA.
Algu prome ku 8pm un kaso di tiroteo a keda registra na kaya kitara den e bario di nikiboko.
Te ahinda ta investigando kiko a pasa.
Segun bisinja nan diripiente nan a tende tiru y ora nan a sali bai wak pafo nan a mira un homber benta abou den balkon di su kas ta grita di dolo ya ku ela keda alkansa pa bala prosedente di arma di kandela.
Supuestamente un of mas persona lo mester a pasa los tiru dirigi riba e homber di insial J.J. ku ta biba na kaya kitara na nikiboko.
Kiko a pasa na e momentu nan aki ta wordu investiga.
Polis a sera e aria pa kuminsa ku e investigashon.
A transporta e homber ku urgensha pa hospital pa tratamentu mediko.
Su situashon ta di atenshon.
FUENTE:AIMED AYUBI.
NOTISIA KU BO POR KONFIA.


text:
A deskubrí sangura tiger na Veenendaal na Ulanda.
Den un bario na Veenendaal, a bin topa ku un kantidat di sangura asiátiko, ku por traspasá malesanan manera Zika. Outoridat hulandes riba tereno di kuminda i produktonan alimentisio (NVWA), ta bai kombatí e sanguranan eksótiko akí. E akshon ei tin ku prevení ku e sangura ta bai forma su bibá na Ulanda. Ainda no ta konosí kon e sanguranan tiger a yega Veenendaal na Ulanda. NVWA ta investigá si tin mas di e tipo di sangura akí. Ta p’esei a laga pone algun trampa den e bario Dragonder-Noord. Esnan ku ta biba alrededor a haña un notifikashon via karta di NVWA. Segun e instansia por eliminá e posibilidat ku sanguranan tiger, lo por pasa ofer malesanan kontagioso manera Dengue, Chikungunya i Zika. Den paisnan tropikal na Asia, Afrika i Merka ta kaminda tin hopi virus. “E riesgo riba un epidemia di e malesanan na Veendaal, na e momentunan akí, por keda ekskluí” asina un koordinadó na e siudat a duna di konosé. E mordénan di e sangura tiger, ku ta aktivo den dia, por ta hopi fastioso. Kombatimentu di e sanguranan ta tuma lugá 500 meter rondó di e sitio kaminda a deskubrí e sanguranan.


text:
Started May 10, 2021
Rudy Emerenciana
Biografia
Na aña 1980 mi a gradua na Brabants Conservatorium komo kitarista klasiko y e ora ei pami ya tabata kla ku mi no tabatin aspirashon pa sigi e direkshon ei.
Mi a hasi e estudio djies pa sa algu mas di e mundu ei.
Na aña 1981 mi a haña trabou komo dosente di musika na Korsou y ma disidi di tuma e reto aki.
Na Korsou ma kuminsa duna les na kuater skol y den tempu liber train musika Jazz. Pami tabata un kos nobo y ma disidi di bai train piano riba mi mes.
Mi tabata skucha Oscar Peterson, Ramses Lewis, Bob James, Herbie Hancock y Chick Corea entre otro.
Den aña 1982 ma konose Randy Winterdal y dentro di poko nos a kuminsa train. Despues a bini aserka Juni ( mi no ta korda su fam) riba drum.
Segun mi Randy tabatin 17 y Juni 16 aña. Ami tabatin 30 aña.
Despues di duna les mi tabata pasa buskanan pa nos train.
Despues di poko tempu nos a kuminsa toka na “Vlaun” restaurant na otrabanda.
Eynan turistanan kedando na Holliday Inn y gusta Jazz tabata bin skucha.
Tabatin solamente un ju di Korsou ku tabata bin sinta skucha tur siman.
Esei tabata Franklin Rubiano ku tambe ta un kitarista di Jazz.
Den aña 1983 un amigu dimi ( Guus) for di tempu kumi tabata biba y studia na Tilburg a kuminsa un bar “De Tempel” den Punda y ma kuminsa toka einan ku Randy y algun otro musiko.
Juni pa motibu di skol no tabata por mas.
Tabatin musikonan ku tabata biba na Hulanda y Merka ku tabata bin jam ku nos ora nan tabata na Korsou. Algun tabata Eric Calmes y tambe Babalu y Roy ku Elmer Louis.
Mi tabata toka ku diferente drummer entre otro Ramon Penso, Turry Russel y Russ Henry.
Despues ma forma “ Straussen Jazz Quartet “ door ku e kos a kuminsa bira mas serio y mas yu di Korsou tabata bin skucha nos toka.
Nos tabata usa melodianan y kantikanan di Antiyas pa atrae hende lokaal tambe.
Nos tabata toka hasta e famoso kantika ‘Tula ‘ di Doble R.
Tin ora mi bon amigu y musiko ehemplar Igor Atalita ku toka hopi aña den mi showband tambe tabata bin toka ku nos un ratu.
Despues un dosente ku tabata traha na U.N.A. a invitanos pa duna un konsierto na Una.
Tambe nos a kuminsa toka na Fort Waakzaamheid.
Nos a kuminsa na un cafe den Saliña tambe pero e nomber si mi no ta korda mas.
Entre otro Stanley Betrian (kitara) y Javier “ Yuchi” Cordoba (conga) tambe a join e grupo y nos tabata toka bastante y mas hende lokal a kuminsa kompronde y apresia e musika.
Den aña 1985 ma stop e grupo komo ma bira demasiado druk ku shownan ku kantantenan pero tambe tin ora foi ekterior.
Den aña 1986 ma bai biba Hulanda bek y korto tempu despues nos a bin Korsou pa toka den e prome Jazz Festival di Korsou.
Nos grupo tabata konsisti di Felix Walroud ( steeldrum), Lucas van Merwijk ( Drum ) Eric Calmes (bas) y ami riba piano.
Despues ma bin Korsou tambe ku un Jazz Band pa toka den KLM Jazz Festival.
Ma toka den differente konsierto di Jazz na Hulanda y tambe ekterior.
Aña 1993 ma bolbe bin Korsou bin biba.
Ma kuminsa toka ku Uti Gregorio, Watty Wout y Gilly na un restaurant na Sea Aquarium kompajando e kantante “ Krissy”.
Despues Franklin Rubiano a puntrami pa toka kune na The Blues Cafe.
E gig aki no a dura largu y despues Hershel Rosario a puntrami pa toka kune y nos a toka algun aña nos dos tokando Smooth Jazz lokual e hendenan tabata gusta hopi.
Despues di algun aña nos a puntra Ronchi pa join nos.
Despues di algun aña nos a disidi di parti e gignan ku otro grupo pa evita malkontentu entre musikonan ku tambe a kuminsa reklama ku ta nos só tabata toka einan.
Pero e doñonan di Hotel Avila tabata hopi kontentu ku nos musika.
Nan tabata invita nos tambe ora un bedrijf tabata tin un receptie of algu otro.
Ronchi mi konose foi tempu ku nos tabatin 12 aña ya tokando den bandanan musikal.
Despues nos a toka huntu korto tempu den “Supersix” y tambe “ Fresh Water”.
Nos a toka basta tempu na Hotel Avila ku hopi eksito.
Despues Uti tambe a puntrami pa toka kune den The Blues.
Ku Uti y Gregory Colina tambe ma toka basta na The Blues.
Tambe ku Watty Wout y Uti nos a toka basta einan.
Aña 1996 Curacao Jazz Foundation a invitami y ma forma mi grupo “ The Tropical Jazz Band “ y nos a aktua huntu algun artistanan y gruponan international.
E tempu ei e tabata tuma luga na Mambo Beach.
E konsierto tabata un eksito y mesora ku nos a baha foi stage e organisashon di Jazz di Venezuela tabata ke pa mi forma pa Jazz Festival di Venezuela.
Pero si tin un kos ku ma siña ta di pensa bon prome ku firma.
Y e tempu ei no tabatin un artiestenbureau of algu asina pa bo kontempla.
Mi grupo Tropikal Jazz Band tabata konsisti di Ronchi ( keys), Marcus ( conga), Hershell ( bass ), Lonte ( drum) y ami riba kitara, saxy flauta. Nos tabata wordu reforsa tin ora pa gran musikonan manera Chief y tambe Tito y Urnie.
Despues nos a toka basta tambe na “Ole Ole” na Saliña.
Mi a yega di mira kon e luga tin ora tabata yen te tin hende a disidi di bai kas of otro kaminda paso no tabatin mas luga pa buta hende.
Den e temporada ku mi a biba na Korsou ma toka ku praktikamente tur e musikonan ku ta toka Jazz y semper ku hopi placer.
Mi a toka na New York ku mi bon amigu Igor Atalita ku mi tin hopi apresio pe.
Delaster bia ku mi a bai New York tabata riba invitashon di dos Merikano ku tabata kere den mi.
Toch ma disidi di no bai biba ayanan.
Ma aktua ku Izaline Calister tantu na Korsou komo na Hulanda.
Tambe ku nos maestro di perkushon Pernel Saturnino.
Na Hulanda ma aktua tambe ku otro maestro Randel Corsen.
Tin un kos ku mi ta haña hopi importante pa bisa.
Lastimanente na Korsou no tin luga pa toka Jazz. Nos gobernantenan tin nan boka yen di balor di ekpreshon pero den praktika bo no ta mira esei.
Mi ta spera nos haña un manera pa sostene e hobenan supertalentoso di e pida baranka aki.
No usa e pribilegio ku bo tin komo mandatario solamente pa eleva bo status pero yuda di berdat pa nos tin un sociedad mas balansá y ku menos kriminalidad.
Tur loke ma hasi y tur e luganan ku mi a toka Jazz ta pasobra mi a studia no solamente musika pero tambe marketing.
Esei a judami masha hopi mes den e buskeda pa haña luga pa toka.
Mi tambe ta sinti falta di un lluga manera Roxy, Cinelandia , West End y Centro Pro Arte kaminda mi tabatin e plaser y honor di toka y ku a yudami krese y forma mi mes musikal y spiritualmente.
Mi tin pas ku tur loke mi a hasi y tambe keda sin hasi pa motibu di prinsipio.
Mi delaster stage performance na Korsou tabata na memoria di John James Wilkes.
Pas na alma di tur e amigu / musikonan ku a fallece kaba.
Video:


text:
“Nos ta agradecido pa e forma con e mandatario a contribui y tende den discusionnan analysis di e temanan cu nos a trece padilanti”
ORANJESTAD-Minister di Labor, Energia y Integracion, Glenbert Croes a reuni cu Minister di Relacionnan Exterior di Hulanda señor Wopke Hoektsra riba diferente tema importante, principalmente e tema di energia. Pa Aruba e ta importante pa ricibi apoyo di gobierno di Hulanda pa Aruba por cana e caminda cu gobierno Mericano, pa cumpra combustibel pa WEB na un miho prijs. Esaki lo tuma lugar via companianan RDA y FMSA, cu e meta pa reduci prijs di awa y coriente pa comunidad di Aruba.
Minister Croes a expresa di ta contento cu e contribucion y comprension di Hulanda pa loke ta trata e tema di energia. Alabes a pidi e apoyo pa introduci Aruba na e multinacionalnan di hydrogeno na Hulanda pa asina Aruba por incorpora e compania di hydrogeno den e masterplan energetico pa e re-desaroyo di e zona di refineria. Esaki en bista cu tin dos Minister cu lo ta atendiendo un conferencia di Hydrogeno fin di November na Hulanda.
Unabes cu tin e capitulo di hydrogeno incorpora den e plan di energia nacional, gobierno lo haci e anuncio grandi na comunidad, pa loke ta trata e reactivacion di refineria y otro companianan, cu lo trece desaroyo grandi pa Aruba.
Segun Minister Glenbert Croes, e reunion a bay den bon atmosfera y tabata uno positivo. “Nos ta agradicido pa e forma con e la contribui y tende den discusionnan analysis di e temanan cu nos a trece padilanti” Minister Croes a expresa


text:
Oranjestad- Dialuna ultimo Bibliotheca Nacional Aruba, Departamento di Agricultura, Cria y Pesca hunto cu Bureau Inovatie a duna inicio na e di tercer Green Education Symposium, e aña aki hibando e topico “Sustenibilidad di produccion di cuminda”.
Durante e siman di 7 pa 11 di april alumno di scolnan selecta lo tuma parti na e grandioso symposio aki asina hayando informacion valioso riba diferente topiconan cu tin di haber cu sustenibilidad di produccion di cuminda y Agricultura.
Pa cu Green Education Symposium III alumno y maestronan a haya e oportunidad special pa tuma parti na diferente workshop presenta dor di diferente profecionalnan den e mundo di Agricultura local y internacional.
Riba e promer dia di e GES III workshops un grupo grandi di alumno y maestro tabata presente na Bibliotheca Nacional Aruba unda cu hunto cu Sr. Fredrick Stoss, Sr. Geert Kooistra y Sra. Petra Maas a presenta riba e topico di “Carbon Food Footprint” cual tema ta enfoca riba concientisacion cu e impacto cu cuminda tin pa cu mundo completo.
Cu e workshop aki Sr. Geert Kooistra y Sra. Petra Maas lo collecta potret y datos cual lo wordo usa pa crea un buki cu lo recaptula e GES III, mescos cu a wordo haci durante GES II na aña 2013.
Por a tuma nota di e enthusiasmo y interes cu e alumnonan a demostra na e promer workshop di GES III unda cu den grupo a dialoga, intercambia ideanan y hasta crea un wega divertido cu lo aporta na concientisacion di “Carbon Food Footprint”.
“BAN SOSTENE NOS CULTURA, PRACTICA CRIA, PESCA Y AGRICULTURA”


text:
Presupuestonan
Departamento di Finansa ta responsabel pa hinka e presupuesto di mas aña di Entidat Públiko Boneiru den otro. Segun lei mester entregá e presupuesto balansá ku Konseho Insular a stipulá promé ku 15 di novèmber pa aprobashon. Despues di stipulá e presupuesto ta utilisá e budget-nan konforme e presupuesto aki. Si ta nesesario, tin posibilidat tambe pa kambio di presupuesto durante aña. Ora di hasi destaho pa loke ta trata servisio òf bienes ta manda un oferta di pedido pa departamento di Finansa pa evaluá legalidat i efektividat di e pedido. Si tur kos ta korekto e hefe di departamentu di Finansa ta firma e ‘verplichting’ (kompromiso). Lei FinBES ta menshoná ku ta solamente e hefe di Finansa (òf su remplasantenan) ta outorisá pa realisá aktonan di derecho privá ku ta konsekuensia di e desishon pa hasi kompromisonan finansiero (aprobá). Esaki ta nifiká ku ningun otro funshonario ku no ta e hefe di Finansa di un entidat públiko (òf un remplasante) ta outorisá pa legalmente hasi e kompromisonan menshoná. Por wak e registro di mandato akinan.
- 31 december 2019
- 27 januari 2021
- 27 januari 2021
- 27 januari 2021
- 27 januari 2021


text:
Un tribunal special na e capital di Bangladesh a condena pa morto 8 militar di Islam pa asesinato di un editor di buki di ateismo. E hues di e tribunal special antiterorista, Majibur Rahman, a anuncia e veredicto den un sala caotico dilanti presencia di seis acusa.
Otro dos, incluido e oficial militar despedido Sayed Ziaul Haque Zia, kende a huy. E hues a emiti anterior e orden di aresto contra nan. E fiscal a bisa cu nan ta pertenece na e grupo militar prohibi Ansar al Islam. Na octuber di 2015, presunto militar a mata via tiro Faisal Abedin Deepan, di e editorial Jagriti Prokashoni, na un mercado cerca de la Universidad di Dhaka.
E mesun dia, otro editor, Ahmed Rashid Tutul, a sobrevivi un atake casi simultaneo tambe na Dhaka. Ambos victima ta editor di escritor y blogger Bangladesí-estadounidense Avijit Roy, kende tambe a keda asesina pa tiro na february 2015 ora cu e tabata bayendo bek un feria anual di buki na Dhaka.
E hues a bisa cu fiscal por mustra cargo contra e 8 acusadonan. Nan a actua contra e libre di pensamento cu obheto mas amplio pa desestabilisa un pais. Razia Rahman, e casa di Deepan, a expresa su satisfaccion pa e veredicto. E defensa a bisa cu lo apela.
Tutul, kende a resulta gravemente herida, a bay Nepal y solicita asilo na Noruega cu su famia. “Sí, ma tende e noticia di e veredicto. Spera algun dia nos sa kende e ex-oficial di ehercito pa motibo cu el a planea e atake”, Tutul a bisa The Associated Press.
E ta kere cu Bangladesh lo ocupa seriamente e forsanan radical y deshaci di nan. Na 2015, varios ateonan, bloggers y stranhero a ser asesina pa presunto militar. Un atake cu bom na Dhaka dia 24 october na 2015, a mata un adolescente y herida mas di 100 persona.


text:
Nashonnan Uní ta pidi 120 mion dòler urgente pa yuda Haiti.
Sekretario-General di Nashonnan Uní, Ban Ki-moon, a hasi un petishon pa rekoudá 120 mion dòler pa yuda Haiti. Despues di e pasashi di orkan Matthew, e país a sufri hopi daño, miéntras ku ta kalkulá ku riba mil hende ya a pèrdè nan bida. E oumento di e kantidat di víktimanan, kombiná ku komienso di e temporada di áwaseru, a pone ku Nashonnan Uní urgi paisnan pa hopi yudansa urgente. Partikularmente e fondo di yudansa pa mucha (UN Children’s Fund - UNICEF) a bati alarma pa motibu di e menasa serio pa malesanan serka muchanan, debí na awa kontaminá den e áreanan mas afektá.
“Por lo ménos 1.4 mion hende tin mester di sosten urgente. Algun pueblo i barionan a praktikamente a disparsé for di mapa. Kosecha i reserva di kuminda a keda destruí. Tin sigur 300 skol ku a sufri daño enorme”, asina Ban Ki-moon a konta periodistanan durante un enkuentro na e ofisina prinsipal di Nashonnan Uní. El a ekspresá su mas profundo kondolensia i simpatia na esnan afektá pa e orkan. Ban Ki-moon a bisa ku e kantidat di esnan afektá i e nesesidatnan ta sigui krese, segun mas área ta ta bin aserka. Ademas tenshon tambe ta subi debí ku e hendenan ta spera yudansa. “Un reakshon masivo ta nesesario i urgente”, Ban Ki-moon a bisa. Ya timnan di Nashonnan Uní ta trahando ku outoridatnan lokal pa evaluá e nesesidatnan.


text:
SEKTOR DI KULTURA & DEPORTE
E Sektor di Kultura & Deporte ta resortá bou di ministerio di Enseñnsa, Siensia, Kultura i Deporte [ESKD]. Ta derivá e base pa e tareanan di e organisashon di implementashon, Sektor Kultura i Deporte for di e dekreto gubernamental ku yama Landsbesluit Ambtelijk en Bestuurlijke Organisatie (LABO), e plan di maneho di Ministerio ESKD, e akuerdo di gobernashon i e proposishonnan di maneho stipulá pa e ária di trabou akí.
E organisashon di implementashon Kultura i Deporte ta responsabel pa implementashon di e siguiente tareanan ku ta deskribí den ‘LABO’:
• Pèrkurá pa edukashon pa hubentut i hóbennan i kòntròl riba su implementashon;
• Protehé interes di asusntunan kultural, di deporte i sobrá asuntunan di hubentut i hóbennan;
• Preparashon i kordinashon di maneho di media.
Spesífikamente pa Sektor Kultura i Deporte ta konta, duna kontribushon na ministerio di ESKD i duna kontenido na e vishon riba tereno di:
• Kultura
• Deporte
• Edukashon no-formal, manera:
– Edukashon pre-eskolar
– Edukashon despues di skol formal [‘naschoolse opvang’]
– Edukashon di Adulto
Kultura: E ária di kultura ta dirigí su mes na desaroyo di konsiensia kultural i partisipashon aktivo di tur kurasoleño, pa nan por desaroyá nan mes na un manera balansá.
Di tal manera ta duna un empuhe na konstrukshon di nashon i na tresementu huntu di e diferente entidatnan kultural.
Deporte: Denter di e ária akí e enfoke ta na realisashon di un oferta amplio di provishonnan di deporte i oumentá di konsiensia di importansia di deporte I moveshon denter di komunidat.
Vishon:
E vishon di Sektor Kultura i Deporte [SKD] ta derivá di ministerio di ESKD i ta lo siguiente:
Oumentá aktividatnan di formashon, tantu den sektor formal komo no-formal, na bienestar di e poblashon hasiendo uso di e árianan di maneho pa Kultura i Deporte. E resultado intenshoná ta kontribushon na formashon di un siudadano ideal pa Pais Kòrsou i pa mundu. E dos árianan di maneho akí ta krea un posibilidat riku pa e habitante pa desaroyá su mes a base di normanan i balornan i pa e partisipá na prosesonan di konsientisashon i na atkisishon di konosementu riba pasado, presente i futuro. Ora konsipiá e aktividatnan, ku ta keda implementá tantu internamente komo eksternamente, Sektor Kultura i Deporte ta hasi esfuerso pa duna un kontribushon na formashon di e siudadano ideal ku énfasis riba e siudadano ku ménos oportunidat. Por stimulá e kompetensianan akí serka e grupo di enfoke di edat 0 pa 100 aña.
Mishon:
Dunamentu di supsidio, monitoriá i kontrolá atkisishon di desaroyo di kultura, di kual edukashon no-formal, edukashon i partisipashon na deporte oumentá serka e poblashon. E mishon ku e sektor ta sigui pa e periodo benidero ta basá riba efisiensia i efektividat. E sektor ta trata, hasiendo uso di instrumentonan di trabou, di atkerí mas transparensia pa medio di mantenshon di relashonnan den forma di diálogo ku partnernan di trabou. Intensivando supervishon i kòntròl, e sektor ta trata di fortifiká e efektividat riba tereno di kultura i deporte.
Metanan:
1. E strategia ku tin komo meta ta:
traha mas estrecho ku sektor di maneho riba tereno di traha programanan di eksigensia, análisis di efektonan di aktividatnan den komunidat i konsipiá notanan di maneho i plannan di akshon pa e diferente retonan riba tereno di Kultura i Deporte. Algun tema ku por menshoná aki ta:
1.Skol Amplio [‘Brede School’], desaroyo di bario Fuik, partisipashon aktivo den formulashon di maneho;
2. Kolaborashon ku e sektor di Enseñansa i Siensia pa por atkerí un implementashon mas efisiente i efektivo di kultura i deporte i pa oumentá e impakto di e aktividatnan. Ku e kolaborashon akí tin e siguiente metanan na bista:
a. Implementashon di un kuríkulo di kultura i deporte den enseñansa;
b. Komplementá formashon i edukashon di e poblashon di muchanan ku ta bai skol.
3. Analisá produktonan pa por duna un opinion i kontribushon na kolaborashon interministerial, di tal manera ku por inisiá i kanalisá e kolaborashon interministerial. Algun tema ku tin un papel importante aki ta edukashon pre-eskolar i edukashon despues di skol [‘naschoolse opvang’].
4. Motivá e fundashonnan pa traha huntu.
Sektor di Kultura & Deporte
Koningin Wilhelminastraat 1
Telefoon: 461-5133


text:
Riba 13 februari ultimo Aduana a controla tres pasahero na aeropuerto internacional Reina Beatrix, kendenan a yega Aruba cu un avion priva desde Mexico. Nan tabatin un total di 22.000 dollar cu nan.
E sospecho ta cu nan a parti e cen aki entre nan pa keda bao di e limite di mester meld. E pasaheronan a duna declaracionnan contradictorio y no por a splica e provenencia di e placa.
Nan a wordo entrega na polis y despues di interogacion, a tuma distancia di e placa. E caso penal a keda termina y e sospechosonan lo no wordo persigui mas.
E placa aki ta cay directamente pa Criminaliteitsbestrijdingsfonds. Placanan di e fondo aki ta wordo usa pa bringa criminalidad. Afpakteam Integral di Aruba kier aporta visiblemente na esaki.
Afpakteam, cu ta traha na bringa criminalidad financiero economico, ta consisti di e partnernan Ministerio Publico, Cuerpo Policial di Aruba, Aduana, Fiot (Fiscale inlichtingen- en opsporingsteam) di Departamento di Impuesto (DIMP), FIOD (Fiscale Inlichtingen- en Opsporingsdienst), Koninklijke Marechaussee (KMar), Kustwacht, Meldpunt (Meldpunt Ongebruikelijke Transacties) y RST (Recherche Samenwerkingsteam). Por contacta Afpakteam via afpakteam@kparuba.com of via tiplijn 11141.


text:
(EFE) – Defensor di Pueblo a denuncia cu enfrentamento entre gruponan arma na un zona rural di e municipio Colombiano Arauquita ta impedi cu 150 mucha por bay scol y ta mantene e comunidad aisla, pa loke a exigi pa laga e poblacion civil fuera di e conflicto.
“Esaki ta resulta hopi preocupante pa Defensor di Pueblo pasobra e muchanan menor di edad ta personanan di proteccion special y mester garantisa nan derechonan pa educacion, integridad y bida”, e defensor di pueblo, Carlos Camargo a sigura den un comunicado ayera diahuebs.
Enfrentamentonan pa cual supuestamente a usa armanan no convencional, a wordo reporta for di dianan pasa na e poblacion di Cañas Bravas, un zona cu ta comprometi cu varios vereda di departamento di Arauca, un di e mas golpia pa e conflicto aki y cu tin e cifranan mas halto di violencia na e pais.
Defensor di Pueblo a indica cu comunidadnan campesino y indigena di e region aki ta permanece “den un riesgo inminente” pa accionnan di ELN y di disidencia di FARC, algo cu ta wordo traduci den riesgo di desplasamiento forsa y reclutamento di muchanan.
Camargo, despues di expresa su “preocupacion y total rechaso” pa esaki, a solicita na e gruponan arma “pa laga afo di e conflicto tur e poblacion civil, specialmente muchanan y hobennan, pa mustra gestonan cu lo permiti avansa den dialogo pa construccion di paz cu Gobierno Nacional ta bin promoviendo”.
Ademas a exigi na autoridadnan competente pa haci presencia den teritorio aki y adelanta accionnan siguiendo e recomendacionnan emiti pa Defensor di Pueblo den relacion cu e alertanan cu ya caba ta existi den e zona.


text:
Durante e reunion publico den Parlamento pa trata e Presupuesto Supletorio diaranson ultimo, Prome Minister Evelyn Wever-Croes a enfatisa cu Gobierno y pueblo di Aruba ta habiendo un aña cu optimism cu 2022 lo ta un miho aña compara cu 2022.
Den e reunion di Presupuesto Supletorio a trata un cambio den e presupuesto. Den e presupuesto cu a wordo entrega, trata y aproba den Parlamento, e deficit cu Gobierno a premira tabata 775 miyon florin causa pa Covid-19. Prome Minister Evelyn Wever-Croes a enfatisa cu desde cu e presupuesto a wordoaproba, Gobierno a sigui haci esfuersonan tur dia pa hisa e entradanan y baha e gastonan.
Cu hopi esfuerso y dedicacion, Gobierno a logra cu entradanan a sali na fin di aña 13 miyon florin mas halto cu loke a premira y gastonan 184 miyon florin mas abou cu loke a premira. Esaki mas e otro cambionan cu tin, ta duna cu e deficit ta baha cu casi 190 miyon florin. Asina mes, Prome Minister a remarca, e ta hopi halto. E deficit ta na 586 miyon florinaworaki cua ta representa mas o menos 11% di nos GDP.
Sinembargo, Prome Minister a duna di conoce, Gobierno ta habriendo un aña nobo cu hopi optimismo. Cada minister di Gabinete Wever-Croes II, lo duna di nan parti pa nos percura pa aña 2022 lo ta un miho aña compara cu 2021.


text: Esaki ta un bista cu masha poco lo bo por mira y pesey nos colaborador a saca foto di dje, den e oranan tempran di mainta e comerciante aki Benjamin “Benchi” Pick e mes ta haci su negoshi limpi diadomingo mainta tempran. Tanto paden como pafo, e solo hecho cu e mes ta haci esaki ta un muestra di dedicacion pa ta un negoshi ejemplar den tempo bon y den tempo malo e ta brinda bon servicio, bon calidad y na e mihor prijs pa su distinguida clientela! “Benchi” pluimpje pabo sigui cu e bon tabao y servicio.


text:
KOMUNIKADO DI KUERPO POLISIAL KÒRSOU: Identifikashon di víktima di aksidente di tráfiko.
KOMUNIKADO DI PRENSA 044 /2022
26 yanüari 2022
Identifikashon di víktima di aksidente di tráfiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
E dama ku a fayesé den e aksidente di tráfiko djamars dia 25 di yanüari 2022 riba kaminda
George Willems, a keda identifiká komo Rocheline Veerkamp, nase na Kòrsou dia 14 di
ougùstùs 1984.
E víktima no tabatin su faha di seguridat bistí durante di e aksidente.
Polis ke enfatisá un bia mas riba e importansia di bistimentu di faha di seguridat na
momentu ku bo ta manehá un vehíkulo ku konforme di lei esei ta obligatorio, ya ku esaki
por minimalisá e leshonnan ku bo por sufri durante di un aksidente.


text:
WILLEMSTAD – Entrenadó di ekipo Bicentini a divulgá e lista di hungadó definitivo pa e partido amistoso benidero na Indonesia. Tabatin kuarenta nòmber riba e lista anterior, ku a bira awor bintitres.
Èks-ajacied Vurnon Anita, ku a kuminsá ku su karera di fubòl na Willemstad, ta enkabesá e lista.
E selekshon ta konsistí di hungadónan di Kòrsou den eksterior i hungadónan di bala lokal di promé divishon di Kòrsou.
Djaluna e tim ta biaha pa Hulanda pa despues sigui pa Asia. Riba 24 i 27 di sèptèmber Kòrsou ta hunga kontra Indonesia.


text:
Desde 31 di oktober 2022, Hulpbestuurskantoor San Nicolas, cu ta ubica den e edificio di SOGA na San Nicolas, a muda pa Hulpbestuurskantoor Savaneta den MFA Savaneta.
E desicion aki a ser tuma pa motibo cu e edificio di Hulpbestuurskantoor San Nicolas no ta den su miho estado pa falta di mantencion di SOGA. E edificio den mal estado ta forma un peliger pa e trahadonan y clientenan.
E situacion aki lo ta temporalmente pa 6 siman mientras ta buscando un otro luga na San Nicolas mes pa asina Hulpbestuurskantoor San Nicolas sigui brinda ciudadanonan di San Nicolas miho servicio.
Durante e temporada aki, ta pidi usuarionan di Hulpbestuurskantoor San Nicolas hopi comprension.


text:
Gautama Buda
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Gautama Buda of Buda tabata un legendario naci den e antiguo ciudad na India di Lumbini. E ta un figura religioso sagrado pa e budistanan y tambe pa e hindustanan. E fundado Dharma e prome Gran Iluminado p’e budismo y e encarnacion di e dios Vishnu pa e hinduismo.
Aunke ta existi hopi leyenda ta considera cu e tabata un lider spiritual conoci como Siddhartha Gautama. El a biba den epoca di cambio cultural unda tabatin hopi atake di e procedimento religioso tradicional na India. E religion Buda ta un di e religionnan mas grandi na mundo. E termino buda ta nifica ‘inteligente’ of ‘iluminado’ ta pa nombra tur e humanonan cu a haya e nirvana.
NacimentoEditá
Su luga di nacimento tabata na Lumbini den e reino Kapilavatthu, un pueblo di Terai (actuamente Nepal) cu ta keda na e seronan di Himalaya. No tin fecha exacto, segun investigadonan, cu el a nace na e tempo 583 p.C. Su tata, Rey Suddhidana tabata un lider di un grupo yama Shakya. Segun leyenda cu Reina Maya mama di Siddhartha a soña un anochi y cu el mira un olifanti cu shete cacho y cabes colo cora bahando fo’i shelo y drenta den su barica na banda drechi. Ocho sacerdote a splic'e cu su yiu ta bay ta un santo y ta bay alcansa e sabiduria perfecto. Despues el bay na su cura cu su sirvientenan y cana bou di un mata, el a colga su mes na un palo y mira shelo y na mesun momento yiu Siddartha a sali na banda.
Ora Prins Siddartha tabata un tiki mas grandi, un homber religioso a bin propone cu e ta bay ta un militar poderoso of un docente religioso. El nace den un bida luhoso y proteha for di otro religion y di sufrimento.
HubentudEditá
Su prome aña como prins, Siddartha a trancuri completamente fo’i hende den tur actividad spiritual, semper el a biba cu su famianan. El a ricibi miho educacion y formacion den su tempo. Siddartha a cuminsa sinti curiosidad p’e conoce e bida mundano exterior y el a pidi su tata permiso p’e satisface su deseo. Su tata Suddhidana a accedi, pero pa e proteccion di su yiu, el a manda un orden pa despeha e cayanan pa tur vision malo p’e consenshi di su yiu.
CasamentoEditá
Na e edad 16 aña el a compromete su matrimonio cu su prima Yasodhara. Ora el a alcansa e adolescencia, el a casa cu su prima y cerca na e edad 30 aña, el a haya un yiu homber Rahula cu ta nifica ‘obstaculo’ y ‘cadena’. Pa hopi tempo nan a cria su yiu na e palacio.
Abandono di hogarEditá
E descubrimento di behes, enfermedad y morto tabata traumatico pa Siddhartha. El a haya sa cu e tambe ta bay sufri asina y su animo a bira tristo, el cuestiona su mes: ‘Con un hende por biba na paz y felicidad si esaki ta haci e bida desastroso’. E prins a wak un biaha un anacoreta(=retiro), un pastor medicante, el a sinti su mes hopi impresiona di nan caracter di trankilidad. El a dicidi di biba asina di un bida extremo ascetismo(=practica) bibando como pober. Siddhartha a biba como prins na e edad 29 aña. El a bandona su hogar lagando atras su casa y yiu. El a drenta na e bida mundano cu cabes feita y un bisti di colo geel. Sin placa, ni bienestar nada. Den buskeda di iluminacion.
DocenteEditá
Siddhartha a siña for di cuater diferente docente. El a siña dos cos importante: prome, ascetismo extremo no ta conduci e liberacion total, sino un tiki mas y di dos, cu el a yega cierto instante cu ningun docente ta capaz di siña mas cu ne.
Siddhartha a dicidi di no sigui busca crecemento di sabiduria mas, sino paden den su mes. Tabatin dia cu e no tabata come y ni bebe, pasobra e tabata practicando su extremo ascetismo. E tabata suak, un par minuut despues di su morto.
El a scucha un docente siñando un mucha muhe con pa toca e cis (citer,zither) el a bis’e: ‘Si e hilo ta fofo, e ora ey no ta zona bon, pero si e ta hopi ahusta e ta kibra. E hilo tin cu ta net bon p’asina e duna su musica y harmonia’. Na e momento ey Buda a compronde cu e caminda fisica austeridad no kiermen pa alcansa liberacion. For di e dia ey el a encurasha hopi hende pa tuma e paso di extremo. El a yam'e ‘camindanan di medio’.
MortoEditá
Ora Buda tabatin 80 aña el a bisa su amigonan y su prima Ananda cu e ta bay laga nan pronto. Na Kushinagara no hopi leu for di cas, el a come cuminda venenoso cu a causa un dolor inmenso y sacamento. Finalmente el a bay drumi bou di un pal’i mango y muri.


text: Diahuebs madruga a drenta informe di cu tin un dama ta grita “candela CANDELA”, mesora a dirigi tanto polis como bombero na e sitio. Na caminda pa e sitio e patruya di Noord a haya holor di e huma na Paradera, mientras esun di Santa Cruz a nota e vlamnan halto di e candela y a pidi pa alerta bomberonan pa nan manda mas di un unidad. Na yegada di e patruya a tuma nota di un trailer cu ta full na candela y ta pegando e cas na banda tambe cu e candela, mesora polis a cuminza evacua e casnan den cercania y pidi e habitantenan mas cercano pa nan hala nan auto for di nan cura pa evita si e candela expande. A pidi pa avisa slachtofferhulp pa yudansa di e victimanan cu a perde tur pertenencianan y nan alohamiento. Bomberonan a logra domina e candela pero ta hopi daño a keda atras.


text:
Tokante e Voogdijraad
Na 1995 e Tratado Internashonal tokante e Derechonan di Mucha a drenta na vigor na Hulanda. E punto di salida den esei ta ku un mucha mester di kuido spesial i protekshon pa motibu di su posishon vulnerabel i dependiente.
E ròl di e Voogdijraad CN
Mayornan naturalmente na promé lugá, mes ta responsabel pa esei. Nan mester kuida i eduká nan yu i stimulá su desaroyo. Si mayornan no ta (por) karga nan responsabilidat, e desaroyo di e mucha por bini na peliger. Den e kaso ei e Jeugdzorg CN, komo parti di e Ministerio di Siguridat i Hustisia, tin e tarea pa protehá mucha.
Voogdijraad CN ta wòrdu konsultá òf embolbí ora ta trata di preokupashonnan serio pa e situashon di kresementu i edukashon di e un mucha di 0 te 18 aña di edat. Jeugdzorg CN ta defendé e muchanan aki dor di investigá nan situashon (di famia) i konsehá tokante loke ta e mihó solushon pa e mucha. Den tur trabou di Voogdijraad CN, e interes di e mucha ta pará sentral.
Mayornan ta lanta nan yunan. Esei ta nan derechi i deber. Pero tin biaha e desaroyo di e mucha ta bini den peliger serio pa motibu ku e mayornan no por karga nan responsabilidat òf pa motibu ku yudansa boluntario ta stagna òf ta imposibel. E ora ei Jeugdzorg CN, ta wòrdu embolbí i nos ta ehekutá nos tarea legal. Jeugdzorg CN ta kontribuí na e siguridat di muchanan i e perspektiva di futuro di hóbennan.
Banda di esei Jeugdzorg CN ta hunga un ròl, riba petishon di e hues, serka mayornan ku ta bai separá i no ta yega na un akuerdo riba palabrashonnan tokante nan yunan. Tambe Jeugdzorg CN ta investigá e situashon di hóbennan ku a drenta den kontakto ku polis i Jeugdzorg CN ta konsehá tokante un kastigu adekuá. Mas aleu Jeugdzorg CN ta embolbí den renunsia òf adopshon di mucha. Jeugdzorg CN por wòrdu embolbí direktamente dor di un kantidat di instansianan limitá, manera instansianan hudisial (entre otro Ministerio Públiko i Polis) i instansianan di yudansa manera Kuido di Hóben i Bienestar di Famia Hulanda Karibense i Mental Health Caribbean.
Solamente si ta trata di un situashon urgente i menasante pa e mucha, otro instansia i persona por alkansá Jeugdzorg CN direktamente.


text:
Tin un caida den peticion pa haci test, mester corda cu mas trempan bo haci test ta miho pabo mes y mas hende bo ta proteha.
ORANJESTAD ARUBA, 30 september 2020
Departamento di Salud Publico a tuma nota cu e cantidad di personanan cu ta yega laboratorio di hospital pa haci test a baha drasticamente.
Esaki sigur ta un punto di preocupacion mirando cu cifras di positivo compara cu e cantidad di test (positive rate) no ta bahando cu mesun rapides.
Na hospital tambe ta yegando hende hopi malo cu mester wordo interna cu no a pidi asistencia di dokter di cas den un fase mas trempan.
E situacion aki sigur ta uno di lamenta y ta uno di preocupacion mirando cu tin persona cu tin sintoma ta opta pa sigui move rond y plama e virus sin pidi pa haci test. Sea pa motibonan financiero of pa motibo e sintomanan ta leve.
Departamento di Salud Publico kier a recorda comunidad cu na indicacion di sintoma di covid cu por ta paresido na griep, mesora tuma contacto cu bo dokter di cas pa bin na remarke pa por test.
No cana rond cu sintoma y pega otro persona. Tampoco warda te ora bo ta hopi malo y no por mas pa yega hospital. Tuma responsabilidad trempan y haci un test pa bo propio salud y di otronan. Mas lihe bosa cu bo ta positivo mas miho bo por cuida bo mes, cuida otro y colabora den reduci e cantidad di contagio.


text:
ORANJESTAD,Aruba
Na 2019 minister di Husticia mr. Andin Bikker hunto cu Parlamento di Aruba a amplia e cantidad di cuponan pa por tin mas notario, pa asina por agilisa e cantidad di trabow cu a aumenta dor di crecemento di nos economia y poblashon den transcurso di añanan.
Despues di dicho cambio di ley un proceso di solicitud a wordo hiba y awe Conseho di minister di Aruba a aproba e proposicion di parti di minister di Husticia pa nombracion di dos notario nobo, den persona di sra. mr. C. Mayrène Marugg-Helmeyer y sra. mr. Chamila A. Tromp. Esaki den cuadro di conseho cu minister mr. Andin Bikker a ricibi for di Corte Comun di Husticia, a base di e proceso di solicitud menciona.
Ambos candidato tin varios aña trahando na Aruba como kandidaat-notaris y tin amplio experiencia den e ramo.Minister di Husticia mr. Andin Bikker ta felicita den nomber di Gobierno di Aruba e dos candidatonan cu e decision di Conseho di minister pa cu nan nombracion. Ademas ta gradici tur otro candidato cu a reacciona a base di e proceso di solicitud.
Cu nombracion di e dos candidatonan adicional, Aruba lo bay conoce awor un total di 6 notario den funcion.


text:
beach tennis
-
Uncategorized
Duo masculino ta ricibi nan Medaya
Momento cu e atlentan Aksel Samardzic y Sander Castro ta ricibi nan medaya di Plata den Duo di beach tennis…Read More »
-
News
Aksel ta ricibi su medaya
Momento cu e atleta di Beach Tennis Aksel Samardzic ta ricibi su medaya di brons na Rosario. Momento cu e…Read More »
-
News
Bunita momento na Rosario
Bunita momento pa e deporte di Aruba specialmente pa e atletanan di Beach Tennis, Dominique Hopman, Aksel Samardzic y Sander…Read More »
-
News
Plata pa e Duo Mix
Duo Aksel Samardzic y Dominique Hopman a logra medaya di Plata den e Weganan Sur Americano di Playa na Rosario,…Read More »
-
News
Maud y Dominique no ta logra medaya
Duo femenino Maud Celaire y Dominique Hopman no ta logra medaya di Brons y ta keda na di cuater lugar…Read More »
-
News
Medaya di Plata pa Duo Masculino
Medaya di Plata pa e duo Aksel Samardzic y Sander Castro na Rosario No obstante cu nan a cay venci…Read More »
-
News
Brons pa Aruba
Medaya di brons pa Aruba Awe mainta a inicia e weganan di 3 y 4 lugar aki na Rosario. Despues…Read More »
-
Uncategorized
Dia importante pa Aruba
Un dia importante pa Aruba den e deporte di Beach Tennis aki na Rosario Despues di 13 dia di competencia…Read More »
-
News
Duo mix tambe den final
Aksel Samardzic y Dominique Hopman lo ta den e gran final di Mix Duo manjan aki na Rosario. Aksel Samardzic…Read More »
-
News
Duo masculino Beach Tennis cla pa e final
E duo di beach tennis Sander Castro y Aksel Samardzic ta cla pa e gran final manjan aki na Rosario…Read More »


text:
Kralendijk – Durante di e weganan olímpiko na Tokio, e windsurfer Kiran Badloe di 26 aña a gana e medaya di oro i el a risibí un rekonosementu pa su logro, organisá dor di Tourism Corporation Bonaire (TCB). Djaweps dia 5 di ougùstùs, Direktor di TCB, señor Miles Mercera, a entregá un invitashon personal na Kiran pa e por bin bishitá Boneiru, na e tereno ‘Olympic Festival’ na Scheveningen. Kiran ku a biba na Boneiru entre edat di 7 pa 10 aña a kuminsá windsurf na edat di 9 aña. El a haña su promé lèsnan, i na aña 2003 a partisipá na su promé kompetensia den Regatta na Boneiru. Kiran a menshoná ku den futuro e lo bai train na Boneiru pa un temporada largu.
Durante di e seremonia di honor pa e logro di Kiran ku e medaya di oro, Direktor di TCB, señor Miles Mercera, no tabatin nada otro ku elogio pa Kiran, kende tabata residente di Boneiru. “Nos ta ofresé e invitashon aki komo un gran muestra di nos gradisimentu i pa felisitá bo pa e gran logro aki i pa invita bo pa bin bèk kaminda bo karera di windsurf a kuminsá. Ademas, nos ta hopi orguyoso di bo logronan. Nos ta invitá bo bin hasi uso di e fasilidatnan di windsurf ku nos tin pa train i pa disfruta a lo máksimo di loke Boneiru tin.”
Kiran a sinti’e honrá pa e atenshon di Boneiru i e invitashon pa regresá e luga di su infansia kaminda el a siña windsurf. “Mi tin hopi bon rekuerdo di Boneiru i e komienso di mi karera di windsurf ta einan. Un luga pa train ku bientu konstante i ku bon wer ta bal oro di berdat, pues mi lo ke pa Boneiru ta mi luga permanente pa train den futuro. Ademas, mi ke kompromete mi mes di trese un kompetensia profeshonal i internashonal na Boneiru”, e kampion olímpiko a bisa.
Den komienso di siman, e komunidat lokal di windsurf a graba i a manda un video personal pa Kiran. E windsurfer Constantino ‘Patun’ Saragoza a felisitá Kiran ku su logro. Tambe el a kompartí den un entrevista su memorianan di dia ku el a partisipá na e weganan olímpiko na Barcelona na 1992 i Atlanta na 1996, i a duna bunita palabra tokante e prestashon di Kiran na Tokio. E ‘guru’ di windsurf lokal, Elvis Martinus, a konta den e video tokante su promé memorianan di Kiran dia el a siña windsurf. “Mi a kuminsa ku un programa pa siña muchanan windsurf na Sorobon i Kiran tabata un di e prinsipiantenan. Tòg el a bai Florida pa un kampionato di hobennan, pues e tabatin e ‘drive’ for di chiki. Mi tin sigur ku e prestashon di Kiran lo stimulá nos hobennan pa siña windsurf, òf pa nan sigui desaroyá nan mes den esaki. E bahia bunita di Lac ta bon pa oro i ta produsí kampionnan den windsurf”, Elvis Martinus a bisa.
E video i entrevista ku Saragoza i Martinus por wòrdu mira riba TCB su página di Facebook i di YouTube: www.facebook.com/TourismCorporationBonaire i www.youtube.com/BonaireTourism.
Lesa tambe:
- Diputado den Heyer tabata tin su lastu di di trabou
- Fundashon Klave a duna informashon tokante karnaval 2023
- Delegashon Konseho Insular Saba a papia ku gerensia di Banko Maduro tokante problemanan bankario
- Ministernan Hulandes ta bini e islanan pa pidi despensa pa e pasado di sklabitut
- Vakatura Commissaris BonLab


text:
Judoka Sophia Petrocchi a cay venci den su pelea contra Elizabeth Garcia di Mexico den e Panam Games
E hoben judoka, Sophia Petrocchi a debuta awe diabierna den e Weganan Panamericano Lima 2019. E atleta di Aruba a cay den un poule basta pisa cu prome Elisabeth Garcia, multiple campeon di Mexico pa despues si e gana den e di dos buelta e bringa contra e campeon Olimpico di Brazil, Rafaela Silva.
Mester bisa cu e pelea contra di Garcia, Sophia a inicia bon unda na dos occasion e la logra benta e Mexicana abou pero no a logra gare bon. Den un descuido, e Mexicana Garcia ta logra gara Sophia bon y asina tira Sophia abou pa un puntuacion maximo cual den judo ta un Ippon.
Pa Sophia e experiencia Panamericano sigur tabata uno bon, e lo sigui traha mas duro pa e proximo competencianan. Mas cu claro e deseo di yega un bes mas e Weganan Panamericano y Weganan Olimpico ta den su mente y lo bay traha duro pa realisa nan.
Exito Sophia.


text:
Diamars mainta lider Pueblo Orguyoso y Respeta (POR) Otmar Oduber hunto cu varios candidato y famia presente tabatin e honor di presenta un candidato mas cu awo ta forma parti di e team E Forsa Nobo, Andriani Geerman.
“Den cuadro di e “Plan di Accion” e ta sumamente importante pa tin e candidatonan necesario pa eherce e control riba e programa y ehecuta esaki. “Internamente ora cu nos ta combersa riba posibel candidatonan, ta enfoca riba e peculiaridad cu ta busca den cada persona pa loke ta nan profesion, stimacion y loke nan ta kere y para p’e. Den cuadro di esaki a acerca Andriani Geerman a base di su propio experiencianan di bida. POR ta duna bon bini na un otro millennial, exitoso entrepreneur y un persona cu experiencia den e caminda dificil cu tin actualmente pa yega na bon cuido medico, como cu e ta batayando cu retonan den su salud pa hopi aña,” lider di POR Otmar Oduber a bisa.
Andriani Geerman uniendo su mes na POR a duna di conoce cu esaki ta un reto nobo p’e. E ta un hoben profesional (entrepreneur) y tin un negoshi pa 5 aña, cual el a duna di conoce cu e caminda pa lanta un negoshi y mantene uno sigur no ta facil. Andriani conoce e retonan cu awendia ainda e ta atende cu ne y ta splica cu comerciantenan chikito ta esunnan trahando 12 pa 14 ora tur dia pa mantene negoshi y cumpli cu salario di empleadonan. Como pashent tambe Andriani por contribui hopi cu su conocemento di medicina alternativo. Desde su 18 aña el a cuminsa sufri di un enfermedad cronico cual a hibe na bishita varios specialista, dokter y a hasta bay afo buscando solucion. “Durante transcurso di aña uzando medicina convencional mi a bin ta compronde y siña mas di mi enfermedad. Mi a bin compronde y siña mas di enfermedad di otro hende tambe. Mi a siña di medicina alternativo, medicina natural y e retonan cu esakinan ta bin cu ne entre otro. Tambe mi a bin compronde cu na Aruba e leynan ta stroba pashentnan manera ami pa recuri na medicina alternativo y natural. Awendia nos ta basta avansa den tecnologia y innovacion pues mi no ta kere cu mester keda sin avansa riba e aspecto medicinal. Ora cu menciona medicina alternativo e tema di Cannabis no ta uno facil pa acerca hende cu ne y actualmente ta hayando mal informacion di e tema, pa cual mi ta kere a yega tempo pa esaki para. Ami y hopi otro pashent ta wardando y no por warda mas como cu nos salud ta depende di dje, consecuentemente mi trabou ta depende di dje y con mi ta pasa mi oranan cu mi famia tambe. P’esey mi no ta kere cu ta husto cu pa motibo di leynan anticua mi no por biba un bida digno y trankil. Hopi hende ta wardando leynan cambia pa nan por haya acceso na medicina alternativo, Andriani a trece dilanti.
POR den su Plan di Accion a mustra cu ta bay traha riba e aspecto di mehoracion di calidad id cuido medico. Pa sostene esaki a introduci diferente candidato cu ta representa y ta sostene e pensamento aki tambe. Pa mira contenido di e e plan, actualmente e “Plan di Accion” completo ta publica riba e pagina di Facebook di POR E Forsa Nobo. Na e momentonan aki e “Plan di Accion” cu POR a ofrece na comunidad ta den e siman final di comentarionan/ sugerencianan cu por drenta via info@forsanobo.com. Despues di e siman aki lo percura cu den e proximo simannan e programa oficial cu ta sali for di ‘curason di e pueblo y pa e pueblo’, wordo finalisa


text:
ORANJESTAD, Aruba: Post Aruba N.V. ta masha contento di por celebra e hubileo di su empleadonan. E luna aki Adalberto Vrolijk a cumpli 10 aña di servicio y su trayecto den servicio di Post Aruba N.V. a cuminsa dia 1 di Augustus 2007.
El a cuminsa como besteller pa despues bira loket medewerker. El a pasa despues pa E-Post como medewerker caminda el a traha 9 aña. Awo e ta cla pa cuminsa un reto nobo den Post Aruba N.V. como medewerker EMS / Aangetekend.
Adalberto Vrolijk ta un persona cu hopi conocemento, respetuoso, hopi keto y e ta un persona cu por depende riba dje. Tambe e ta un persona cu ta hopi responsabel y coleganan ta siña hopi di dje banda di e echo cu semper e ta busca pa siña pa sa mas. Post Aruba N.V. ta desea Adalberto Vrolijk hopi pabien y hopi exito den futuro cu e compania.
A funda e compania priva Post Aruba N.V. na aña 2005. Su oficina principal ta situa na J.E. Irausquin Plein # 9 na Oranjestad y tin 2 oficina adicional na Santa Cruz y San Nicolas. Ey ta ofrece tur tipo di servicio, for di manda un envelop, te na carga pisa. Post Aruba N.V. ta conta cu 111 empleado, cu diariamente ta yega na 42 mil adres situa tur rond di nos isla. Mas cu djis un servicio, e empleadonan atento ta percura pa tanto comunidad como sector comercial por comunica cu otro.
Pa mas informacion riba servicionan di Post Aruba N.V. , bishita e website www.postaruba.com of check nan paginanan riba Facebook, cu ta Post Aruba N.V. y Aruba Stamps.


text:
Siguridad di nos bishitantenan y nos ciudadanonan ta un prioridad halto pa nos tur. Aruba Hotel & Tourism Association (AHATA) conhuntamente cu Bureau Rampenbestrijding Aruba pro-activamente a organisa un sesion informativo pa miembronan di AHATA. Topico tabata: con pa interpreta Aruba su alertanan di tempo y kico ta e acionnan cu mester tuma.
E ta sumamente importante pa compronde boletin y alertanan ora Departamento di Meteo emiti esaki y pa tin un procedura pa alerta personanan cu ta disfruta di laman. Sr. Rino Hermans, Director di Crisis Management Aruba, a guia e sesion unda miembronan di AHATA cu ta hospeda bishitante of ta ofrece actividad riba laman a ricibi informacion di kico ta e pasonan cu mester tuma ora ricibi e alerta y asina mitiga cualkier riesgo.
Ademas AHATA den dialogo cu Bureau Rampenbestrijding a sugeri pa simplifica e texto di e alertanan ora nan wordo emiti. Di e forma aki por sigura interpretacion corecto. Tur esaki cu meta pa yuda sigura e bienestar di nos bishitantenan.
AHATA ta gradici, e team di Bureau Rampenbestrijding Aruba pa e sesion informativo.


text:
Ministerio Públiko di Kòrsou ta pèrmiti, pa un temporada indefini, pa yag riba Lionfish den laman territorial rondo di Kòrsou. Esaki entrante 8 di oktober 2012 i te ku próksimo aviso i ta konta solamente pa personanan ku ta yag den grupo organisá, i hasiendo uso di un asina yama ‘ELF’ òf polespear.
Ministerio Públiko ta enfatisá ku no ta permiti pa hasi uso ku obhetonan manera ‘Hawaïan sling’ òf speargun. Ta pèrmiti solamente uso di un ‘ELF’ of un polespear. A tuma e desishon pa pèrmiti yagmentu tenporal riba Lionfish pasobra, sigun ekspertonan, ta urgente pa trata na erediká Lionfish den nos laman. Ta trata di un piska predetor ku tin influensia hopi negative riba koral i flora i founa di bou di laman.
Ministerio Públiko ta korda tur esnan ku ta yag riba Lionfish, ku ta keda nan responsabilidat pa registrá nan mes komo yagdó di Lionfish i pa mantene komunikashon ku Warda Kosta ora yag riba Lionfish.
E instrukshon ariba menshoná ta konta solamente pa yagmentu den gupo organisá riba Lionfish. Yagmentu riba tur otro piska ta prohibi. Esnan ku keda gará ta yag riba otro piska por keda persigui i nan armanan por keda konfiská.
Leinan aktual di Kòrsou no ta pèrmiti yagmentu bou di laman ku armanan spesifiko pa esaki. Realidat ta ku kambio di e lei eksistente ta tuma muchu tempu pa keda realisá. Pa e motibu aki a skohe pa un instrukshon pa medio di Ministerio Públiko ku ta pèrmiti yagmentu den grupo organisá riba Lionfish.


text:
Chemotherapie ta trata diferente forma di Cancer cu exito, pero e side effects por causa daño den resto di e curpa.
Algun sintoma indeseabel cu lo por wordo reduci si administra e farmaco directamente na e cellnan canceroso.
Awor un team di Cientificonan Chines a informa cu den un estudio nan a desaroya algun Micro Robots den forma di pisca.
E “piscanan” robot ta wordo guia door di magneet te na e cellnan canceroso. Eynan door di un cambio di pH, cu ta midi e acides ta haci cu e micro robotnan ta habri nan “boca” entregando su carga di remedi(Chemo) na unda e cellnan canceroso ta.
Di e manera aki evitando daño na e curpa di e pashent.


text:
Dialuna mainta un homber a secuestra un mucha y polis a keda informa di e sucedido y un buskeda grandi a cuminsa, e homber manera a mira polis a cuminsa drenta mondi di Siribana, polis a rondona full e area cu ayudo di helicopter di polis cu tabata buskeda den halto. Pazuid di e veld di flatstone a señala e sospechoso na un cas den mondi y polisnan a rondona esaki y a logra di capture. E homber a keda deteni di biaha y hiba warda, polis a topa cu e muchanan chikito cu a keda atras y spanto pa e sucedido. Ambos mucha a keda transporta pa warda di Polis y a notifica personal di slachtofferhulp di e caso.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Aruba Lions Club den su aña di celebracion di 75 anniversario, a sakasu premionan di rifa di auto y diabierna ultimo a hasi entrega di e premionan na e feliz ganadornan.
Den un exitoso actividad cu un “car show” dilanti club di Aruba Lions na Eagle, den un bon ambiente cu musica di e diferente gruponan di fin di aña, a conclui cu e sakamento di e premionan dilanti di un publico cu tawata presente e atardi aki.
E nombernan ganador a resulta cu e auto electrico pa mucha premio nr 5, a bai pa Carla Martinus.
E “step” electrico, premio nr 4 a bai pa Dylan y Dyeon Arends.
Premio nr 3 cu ta un bicicleta electrico a bai pa un compania di installacion di coriente, despues a sigui pa e premio nr 2 cu ta un “scooter electrico” cu a bai pa Gilbert Dirksz.
Na momento cu a saka e promer premio unda cu e ticket a kedaconoci, e la wordo jama dilanti henter e publico cu por a scucha e palabranan jena cu emocion ora cu a informa sra Girigoria Croes di Kas Ariba cu e la gana e auto electrico di Aruba Lions Club.
Asina e 5 ganadornan a keda conoci y mester bisa cu diabierna ultimo e premionan a wordo entrega na e ganadornan.
Aruba Lions Club kier mustra cu cada miembro di gruponan y companianan a juda na engrandece un actividad cu ta parti di e ayudocu ALC mester pa por juda bek den comunidad, pues por concidera boaporte tambe parti di e trabou voluntario pa comunidad.
Ta gradici tambe tur miembro di prensa cu semper a mustra cu tinporta habri pa Aruba Lions Club y cu sigur ta un parti ecencial den pasa e mensahe pa nos actividadnan por jega den comunidad, y finalmente tur esnan cu a contribui y duna nan sosten na Aruba Lions Club pa asina por sigui cu mas projecto pa esnan cu ta den nececidadden nos comunidad.
Aruba Lions Club lo bai sigui den e proximo temporada cu algunprojectonan den comunidad.


text:
Enfoká
Kolaboradónan di KPCN i BKCN ta sigui kurso di ‘meldkamer’
Kralendijk - Kuater kolaboradó di ‘meldkamer’ di Kuerpo Polisial Hulanda Karibense (KPCN) i dos empleado di Kuerpo di Bombero Hulanda Karibense (BKCN) resientemente a sigui un kurso intensivo
Notisia di polis di djaluna 24 di òktober te ku djabièrnè 28 di òktober 2022
Kralendijk - Kiebro den kas - Riba djadumingu 23 di òktober a drenta keho di kiebro den un kas situá na Kaya Barakuda. Deskonosínan a kibra drenta entre 12 or di mèrdia i 4.30 or di atardi i a bai ku entre otro un televishon di marka Samsung, un stòfzùiger di marka Inventum, algun joya di marka Buddha to Buddha, un Macbook Apple kolo di plata, un tas di makiahe i algun brel di solo. Ta investigando e kaso.
Notisia di polis di djabièrnè 28 di òktober te ku djaluna 31 di òktober 2022
Kralendijk - Aksidente ku skuter - Riba djadumingu 30 di òktober un aksidente ku un skuter a tuma lugá na Kaya Nikiboko Sùit.


text:
Dia di Tata
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Dia di Tata ta un dia festivo pa honra tatanan i pa selebra paternidat i e importansia di lasonan paternal pa loke ta trata e edukashon i kuido di nan yunan. Na mayoria di e paisnan ront mundu, inkluso den Reino Hulandes, ta selebrá e dia riba e di tres djadumingu di yüni. E dia festivo a originá for di Dia di Mama.
Historia[editá | editá fuente]
Supuestamente Dia di Tata a wòrdu introdusi dor di Sonora Smart Dodd di estado Washington, pa honra su tata, William Jackson Smart, na 1909. E tabata un veterano di Guera Sivil merikano, ku a bira viudo ora su señora a muri dunando lus na nan di seis yu. Despues di bira grandi i inspirá pa Anna Jarvis ku a lansa Dia di Mama un aña promé, su yu muhe a introdusi Dia di Tata pa enfoka riba e forsa i perseveransia di su tata.
E promé Dia di Tata a tuma lugá dia 19 di yüni 1910 na Spokane, estado Washington. Na 1924 Presidente Calvin Coolidge a apoyá e idea pa selebra Dia di Tata, sinembargo e Kongreso merikano, konsistiendo kompletamente di hende homber, no tabata kier pa algo asina ta aplikabel pa hende homber. Resultado tabata ku numa bou di presidensia di Richard Nixon na 1971 e dia ta wòrdu rekonosí ofisialmente na Merka.
Generalmente e tradishon oropeo katóliko lo a konmemorá e dia riba 19 di mart, dia di San José, tata di Jesus. Sinembargo, varios pais oropeo (manera Fransia i Reino Uni) i mayoría di e paisnan iberoamerikano, a adoptá e fecha merikano, pues selebrando e dia festivo aki riba e di tres djadumingu den luna di yüni.
Teritorio karibense di Reino Hulandes[editá | editá fuente]
Segun anunsionan den media skibí a kuminsa selebra Dia di Tata na Antias Hulandes den dekada 30 di siglo binti. Den añanan sinkuenta empresanan a yuda popularisá e dia di selebrashon entre otro dor di merkadea produktonan komo regalo spesial pa tata i ofresiendo, meskos ku e dianan festivo di fin di aña, deskuento riba yamada telefóniko ku Hulanda i Sürnam.[1] Añanan sesenta i despues e selebrashonnan a ekspande pa e seno di asosiashonnan i klupnan sosial, partikularmente na Aruba i Kòrsou i a kuminsa organisa diferente actividat deportivo i rekreativo familiar pa Dia di Tata. Na e Islanan ABC e no ta un dia liber públiko.
Na Hulanda tabata selebrá e dia den oktober desde aña 1937.[2][3] Na 1948 a disidí pa move e selebrashon pa e di tres djadumingu di yüni.[4]


text:
MINISTER S. VAN HEYDOORN A REUNÍ KU FEBEKO I FEDERASHON DI SOFTBÒL
MINISTERIO KONSERNÍ ENSEÑANSA, SIENSIA, KULTURA & DEPORTE
MINISTER S. VAN HEYDOORN A REUNÍ KU FEBEKO I FEDERASHON DI SOFTBÒL
PUBLIKÁ RIBA 09 NOVÈMBER 2022
WILLEMSTAD – Minister enkargá ku deporte sr. Sithree van Heydoorn a reuní ku Direktiva di FEBEKO i Federashon di Softbòl i yega na solushon konkreto. Huntu a yega na solushon pa e final di weganan di Softbòl i Basebòl. A yega na palabrashon ku ta tene e weganan final riba fechanan diferente pa asina e fanatikada tin e oportunidat pa presensiá tur dos e weganan final.
A palabrá ku basebòl ta hunga riba djawèps dia 10 novèmber 2022 na Tio Daou i softbòl riba djabièrnè dia 11 novèmber 2022 na Sam Bunting Ballpark. Minister di ESKD sr. Sithree van Heydoorn ta sumamente satisfecho ku huntu i den harmonia nos ta yega na solushon.
Pa mas info por tuma kontakto ku direktiva di e dos federashon nan.


text:
Fiscal di estado di Tamaulipas a informa cu e masacre di Santa anita na Tamaulipas, na unda 19 persona a keda carbonisa despues di a tira nan cu arma di candela. 12 polis estatal a participa den e masacre, a solicita y ordena un orden di aprehension na su contra pa delito di homicidio, abuso di autoridad y desempeño di funcion administrativo.
E orden di aprehension a keda ehecuta y lo keda na disposicion di autoridad hudicial. Entre diversa linea di investigacion di revelancia na posibel participacion cu grupo criminal cu ta opera den e region caminda tin e trafico di migrante.
E fiscal a informa cu tambe e dia di e crimen a participa mas auto cu tabata transporta mas migrante, personanan di El Salvador manera Guatemala cu intencion di yega Merca, un di nan tabata hende cu tabata duna proteccion di seguridad.
E trabounan realisa pa e Ministerio Publico tin cu bisa ainda cuanto nacionalidad tabatin den e grupo di victima, ainda tin curpa cu ta den e grupo special di forense pa analisa y resultado di nan identidad. Te ainda a identifica cuatro victima mortal di cual dos di nan ta migrante Guatemala y dos hende homber di nacionalidad di Mexico.
Autoridad di Tamaulipas ta indica cu den proximo dianan por duna di conoce e identidad pa tur e victima cu haya nan 22 di january 2021.


text:
Parlamentario di fraccion di AVP, sr Arthur Dowers a tene su conferencia di prensa caminda e ta comparti di companianan estatal di gobierno a bin dilanti pa mustra nan mal contento du e maneho di ken ta entrega y ken no.
Segun sr. Dowers, e trahadonan a ripara esaki y kier pa gobierno por tin esaki ampliamente regla. “Ambtenaar a cuminsa ripara cu gobierno ta pone cu e trahado ta entrega pero ta sigui beneficia e friends and family.”
E ta bisa cu ta keda pa gobierno cuminsa reduci nan gasto interino, mirando cu nan a tuma nota cu tin trahado cu tabata den gobierno a cuminsa haya otro beneficio di trabou y ta paga hende sin haci nada.
Un otro punto cu e ta menciona cu tin hende trahando den departamento cu no tin e preparacion pa haci un trabou manera esun di trai merdia, e ta bisa cu nan ta keda nombra hende sin tene na cuenta e condicion actual.
“E minister di asuntonan social a haya miyones di parlamento pa usa esaki pa mehora e condicionm pero e mehora otro nan condicion di bida, por wak tambe e asunto di airport cu keto bay ta kitando trahado”, el a bisa.
Pa finalisa, sr. Dowers ta papia di e variante nobo cu a yega Aruba, caminda e ta bisa cu gobierno mester bay wak con ta maneha pa asina no keda plama y afecta comunidad.


text:
ORANJESTAD,Aruba
Durante e conferencia di Gobierno, Minister di Finansa a anuncia cu a extende e fecha pa paga number di auto pa mitar aña te dia 28 di februari 2020. Alabes e mandatario a enfatisa cu no a haci cambio den e tarifanan, tur tarifa di number di auto a keda mes un cos.
Fecha di pago number di auto ta ancra den Ley
Minister Xiomara Maduro a brinda informacion riba e fecha di pagonan di number di auto cu tur aña ta 31 di januari y e di dos pago ta dia 1 di juli. E fechanan aki y e boet pa esnan cu no ta paga na tempo, ta ancra den un Ley for di aña 2016 cu a drenta na vigor na aña 2017. Tur usuario cu tin un vehiculo di motor tin e deber di paga e impuesto aki pa por haci uso di e vehiculo. Pa e aña aki door di e retraso den entrega di e plachi di number, e mandatario a extende e fecha di pago di number di auto pa e prome mitar di aña te cu 28 di februari.
Ricibi online bo comprobante di pago
Departamento di Impuesto (DIMP) tambe ta ofrece e posibilidad di haci pago online. Ora bo paga bo number di auto online, bo no mester para den rij na DIMP mas pa ricibi e comprobante di pago. Awor por manda un email na info@impuesto.aw y menciona bo nomber, persoonsnummer, number di auto y un’ snapshot’ di e pago y DIMP lo email bo e comprobante di bo pago. Cu esaki bo por busca bo plachi di number di auto cu lo wordo distribui na luna di maart.
DIMP ta habri riba diasabra
E mandatario a informa cu DIMP ta extende su dianan di ofrece servicio. Entrante diasabra awor, DIMP na Camacuri lo ta habri for di 8 or di mainta te 2o r di merdia, te na fin di februari, pa tur pago di impuesto.
Cada cuidadano mester cumpli cu nan deber
Minister di Finansa ta recorda tur ciudadano pa cumpli cu nan deber pa paga number di auto na tempo, ya e plaso duna ta suficiente tempo pa por cumpli cu e pago.


text:
ORANJESTAD - E siman cu a pasa Minister Glenbert Croes conhuntamente cu Parlamentario Sue Ann Ras cu ta presidi e Comision di Supervision, Sra. Glenda Hernandez kende como directora di Departamento di Asunto Social ta esun encarga cu implementacion
di e Crisisplan Social, Daniel Tecklenborg di CEDE Aruba, Sra. Mary Ann Curet di Departamento di Finanzas acompaña pa Sra. Marlies Filbri di e instancia internacional Unicef, a sinta cu henter e sector social cu ta forma parti integral di e Crisisplan Social. Meta di e encuentro aki tabata pa ricibi un raportahe di con e ehecucion ta bayendo. Mayoria di biaha un proyecto riba papel ta mustra mas facil cu su ehecucion practico. P'esey e raportahe tabata sumamente balioso pa scucha e Sector Social kende ta esunnan cu ta traha riba field, kendenan ta envolvi den e ehecucion fisico di e plan, kendenan por informa bo di kico ta funciona realmente y kico mester ahusta.
Minister Glenbert Croes a considera e reunionnan aki sumamente fructifero di por a scucha di cada stakeholder kico ta nan preocupacion, cua cambio ta conseha of cu lo kier mira adapta. Tabata 3 dia intenso di reunion unda cu a scucha un pa un separa, reuniendo cu 24 stakeholder den su totalidad. Corectamente e mandatario a reteira: Nos mester ta autocritico den e problemanan social cu nos ta bibando na Aruba. Nos no ta yama pa papia bunita di loke cu ta bayendo malo. Nos mester bisa e cosnan cu e berdad pa nos por bay traha mas efectivo riba e solucionnan."
Despues di e raportahe e mandatario ta conclui cu e sector completo ta trahando cu un consenshi y curason grandi pa logra e progreso social den bida di tur famia aki na Aruba.


text:
Sero Biento – Diahuebs mainta den careda di 10’or nos a bin topa cu boksmento cu a hala nos atencion.
Ariba e crusada aki un flatbed di e Aurora Funeral Home a haya su mes envolvi den un accidente. E lo a subi y dal contra e auto preto chikito.
Por mira cu e flatbed di e cas funeral tawata transportando un caha di morto bieu, posiblemente cu a caba di wordo saca pa bay benta afo.
No tawata tin hende herida, pero si a pone e trafico para un rato pa mira e boksmento aki unda por mira un caha di morto benta patras.


text:
Minister di Salubridad Publico Sr. Dangui Oduber ta e mandatario encarga cu cannabis medicinal. Na aña 2017 na momento cu a forma Gobierno, a bay di acuerdo den gobernacion entre MEP-POR-RED cu lo bay sondia e posibilidadnan pa importa, cultiva y bende productonan di CBD y cannabidiol.
E mandatario a menciona cu e ta kere den e industria di importacion di productonan di cannabidiol. E mandatario a expresa cu Aruba ta un di e poco paisnan na mundo y den caribe cu tin un vision progresivo pa cu cannabis medicinal.
Na aña 2019 caba Ministerio di Salubridad Publico a duna diferente permiso na diferente companianan local pa importa productonan cu ta contene CBD. Minister Oduber ta hopi satisfecho cu ya caba varios di e gruponan aki ya caba a importa e productonan y esakinan ta riba mercado.
E productonan di CBD y cannabidiol ya caba ta yudando diferente pashentnan cu tin diferente malesa den nos comunidad. Minister Oduber a bisa cu Aruba ta percurando pa diversifica su economia cu e industria nobo di cannabis.
Na mes momento Gobierno ta den e finalisacion di e proceso pa bay otorga permiso pa cultivacion, procesamento y exportacion di cannabis medicinal y asina aki Minister Oduber ta mustra di tin un pensamento di diversificacion di nos economia.
Esaki ta algo cu den pasado nunca a logra, semper pais Aruba su economia a depende grandemente sea riba turismo of refeneria. Awor aki e Gobierno aki ta demostrando cu e industria di cannabis medicinal por crea cuponan di trabou, por crea entradanan pa Gobierno y por stimula economia.
Pa es motibo Minister Oduber ta hopi satisfecho cu ya caba e productonan cu ta contene CBD ya caba ta obtenibel na diferente boticanan y lugarnan cu ta bende supplement.
Finalmente Minister Dangui Oduber ta conseha pueblo pa educa nan mes riba e materia. Lesa kiko tur por ta e beneficio di e productonan aki y tambe kiko por ta e posibel side effect cu e productonan aki por tin.


text:
Diaranson mainta tabata tin un grupo di taxista cu, haciendo uzo di nan derecho constitucional, a manifesta dilanti bestuurskantoor. E manifestacion aki a bay na atencion di Minister Chris Romero, unda cu sra. Linda Orman, como vocero di e grupo, a entrega e Titular di e Cartera di Transporte un manifiesto cu ta consisti di 8 punto pa Gobierno tuma na consideracion.
Di su parti, Minister di Transporte, sr. Chris Romero, a gradici e grupo di taxi pa nan presencia y a tuma e manifiesto splicando cu ta trahando caba riba varios di e puntonan menciona. Minister Romero a coincidi cu e grupo cu tin algun otro punto cu mester ahusta y a compromete su mes na haci esaki pronto.
Tambe, Minister Chris Romero a reflexiona riba e manifestacion di e siguiente manera: “Maske si ta 1% mes di nos ciudadania kier manifesta, nos Gobierno ta duna respet y atencion na cada discrepancia cu por tin. Awe mi a tuma e manifiesto di un grupo di taxista cu a bin Bestuurskantoor pa vocifera nan deseonan. Mi tin cu bisa si, cu mi tin cu duna oido na tur esnan cu ta den poder di un permiso pa taxi, cual ta 450 persona. E ta bira complica ora cu como Gobierno, bo ta haya diferente argumento y peticion ta drenta for di diferente grupo di taxista. Sinembargo, nos ta tumando tur preocupacion di nos taxistanan den consideracion y ta trahando proactivamente pa yega na un solucion beneficioso pa tur 450 taxista cu tin na Aruba. Di e forma aki nos ta respeta e derecho fundamental y democratico di cada ciudadano, pasobra ser humano ta keda central pa Gabinete Wever-Croes”.


text: Diaranson ultimo tabata tin un reunion extenso di directiva di ASB riba e programa di softball y planea aña 2020 den su totalidad. Den e promer reunion di Directiva tabata notable cu tabata tin un “stoel bashi” cual a trese hopi recuerdo dilanti. E Stoel di nos Vice Presidente Francisco “Chipen” Chirino kende final di aña a bay laga nos. Sigur Chipen ta hasi hopi falta como cu nunka pero nunkla e ta salta un reunion y ta e consehero mayor di henter e bestuur cu un trajectoria imprecionante. Directiva a reuni riba campeonatonan local y klasse nan di competencia pa 2020. Desicion final lo organisa campeonato masculino AA y Aklas y lo organisa campeonatonan femenino AA y U17. Mester bisa cu U17 den 2019 tabata tin un bunita campeonato mientras e final AA femenino tabata uno jena cu emocion. Directiva a reuni riba e posibilidadnan pa selecionnan masculino y femenino y alaves U17. ECASC cu ta e confederacion entre islanan lo organisa campeonatonan clasificatorio den ambos ramo y e pais cu gana “oro” den e campeonatonan aki lo drenta Juegos Centro Americano y Del Caribe cual lo tuma lugar na Juli 2022 na Panama. Otro puntonan di agenda tabata campeonatonan internacional lokal. ASB a ricibi peticion di un equipo miembro pa auspicia un campeonato internaciional den Juni y ta trahando riba esaki. Pa cu Femenino Corsow y Panama tin interes pa bin un campeonato y ta trahando riba esaki tambe. ASB a planea den e promer reunion di directiva pa jama un reunion extra ordinario den e promer siman di Februari cu tur equiponan miembro pa duna tur splikacion y hunto escohe fechanan cu campeonato 2020 lo inicia. Den 2019 masculino a inicia promer siman di mei mientras femenino a escohe pa inicia mei mei di Augustus momento cu school a inicia. Lo keda pendiente pa e deseo di mayoria. Aña 2020 ta mustra un aña cu lo bay ta carga cu eventonan di softball.


text:
Nominadonan pa Krus di Mérito 2019
Nominadonan pa Krus di Mérito 2019
Geplaatst op 13 Yüni 2019 dor di Ministerio di Enseñansa, Siensia, Kultura & Deporte
Willemstad – Riba 13 di yüni Minister di Enseñansa, Siensia, Kultura & Deporte sra. drs. Marilyn Alcalá-Wallé a hasi e pregunta na 5 kandidatonan ku a keda presentá pa risibí un kondekorashon di Krus di Mérito, si nan ta akseptá pa keda kondekorá ku un Krus di Mérito riba 2 yüli próksimo.
Sektor di Kultura i Deporte a risibí mas ku 40 petishon e aña akí i Komishon Krus di Mérito tabata tin un trabou masha duru pa hasi un eskoho den e kandidatonan ku a hasi trabounan meritorio pa nos komunidat durante di e trayektora di nan bida. Despues di presentá e eskoho na Konseho di Minister e komishon a risibí e aprobashon i ta anunsiá ku e 5 nominadonan pa risibí Krus di Mérito 2019 ta: Sra. Ange-Marie Jessurun, Sr. Oswin (Chin) Behilia, Sra. Swinda Marcela Albertus, Sra. Iva Hooghuis-Martina i Sr. Wendell Prince. Kada un di e personan akí a hasi trabounan meritorio i di forma boluntario pa komunidat di Kòrsou den vários área.
Ku hopi orguyo nos por bisa ku kada un a akseptá pa risibí e kondekorashon Krus di Mérito pa e aña akí. Den transkurso di e dianan promé ku 2 di yüli, Dia di Bandera, lo sigui publiká mas informashon di e nominadonan pa pueblo di Kòrsou sera konosí mas di aserka ku e personanan akí.
Tambe den kuadro di e Siman di bon Yu di Kòrsou kada un di personanan ku ta nominado pa e Krus di Mérito a risibí e boton di Bon Yu di Kòrsou serka Minister sra. Marilyn Alcalá-Wallé.
Ku esaki Gobièrnu di Kòrsou ta duna rekonosementu na nos mes hendenan pa nan aporte balioso na nos Pais.
—


text:
cycling
-
Lima2019
Ciclista Lisa Grootheusheidkamp ta core ruta
Lisa Grootheusheidkamp ta sali nr 24 den e ciclismo di ruta Awe mainta a tuma lugar e Ciclismo di ruta…Read More »
-
Lima2019
Lisa ta conta di su prome experiencia
Ciclista Lisa Grootheusheidkamp ta papia riba su prome experencia Panamericano. Lisa a core e time trial na Lima y ta…Read More »
-
Lima2019
Lisa ta termina na 13 lugar
Panam Games LIMA 2019 Ciclista Lisa Grootheusheidkamp a termina na di 13 lugar di 21 coredo awe den e careda…Read More »
-
Lima2019
Ciclista Cijntje ta conta di su experiencia
Ciclista Hillard Cijntje ta conta di su experiencia den e Weganan Panamericano na Lima, Peru. Hillard a competi den e…Read More »


text:
Status Aparte a duna Aruba mas y miho forma pa desaroya su pais y su pueblo
Oranjestad – Durante e ‘Conferencia 35 aña Status Aparte – Aruba Ta di Nos Tur’,
Gobierno di Aruba a ricibi un bunita mensahe di e ex Minister President di Antias Hulandes
sr. Dominico (Don) Martina. Sr. Martina na aña 1983 tabata co-firmante di e Status Aparte di Aruba, hunto cu sr. Betico Croes y sr. Ruud Lubbers di Hulanda, tur dos den feliz memoria.
E ex Prome Minister di Antias Hulandes a expresa cu e realisacion di Status Aparte, un expresion cu a wordo usa pa prome biaha durante un manifestacion di Movimiento Electoral di Pueblo (MEP) bou di guia di Betico Croes riba 18 di maart 1973, pueblo di Aruba a realisa su soñopolitico na 1986, cu for di 1922 tabata brota den curason y mente di e pueblo di Aruba.
A tuma casi 13 aña pa Aruba realisa su Status Aparte como pais den Reino Hulandes.
Sr. Don Martina a trece dilanti cu den su calidad como Minister President di entonces
Antias Hulandes e tabata tin e responsabilidadgrandi pa yuda duna realse na e Status Aparte di Aruba.Ela comparti cu beneplasito e ta experencia cu e Status Aparte di Aruba, a duna Aruba mas y miho formanan pa desaroya su pais y su pueblo y no a kibra e lasonan familiar, cultural y economico entre e islanan ruman y pueblonan. Sr. Martina ta convenci cu a base di igualdad y respetmutuo e cooperacion aki lo sigui crece mas ainda.
‘Pabien Aruba. Pabien Pueblo di Aruba. Pabien partido MEP. Hopi Forsa, Determinacion, Fe y Vision pa sigui construi un Aruba basa ribae balornan di dignidad humano, husticia
social, libertad, solidaridad di hende pa hende y di pueblo pa pueblo. Cu e balornan
ya menciona lo keda inspira boso den boso lucha pa un mas miho Aruba, un Aruba
mas egalitario y prospero. PABIEN ARUBA’, tabata palabranan di Sr. Martina dirigi na e pueblo arubano. Gobierno di Aruba ta gradici Sr. Don Martina pa su mensahe treci durante
e conferencia.


text: Diabierna mainta a drenta informe di cu un cacho a ataca un chauffeur den auto na Santa Cruz, mesora a dirigi un patruya na e sitio. Na yegada di e patruya a bin compornde cu aki ta trata di un caso espectacular unda cu e chauffeur tabata sinta den su auto cla pa subi e caminda grandi di Santa Cruz y diripiente 1 of 2 cacho a bini riba e auto y a bula riba porta di e auto, hinka cabes den e abertura di e bentana y a morde e chauffeur den su man. E chauffeur logra di core cu e cachonan cu despues di a atake a core bay sconde bao di algun auto den cercania. E 2 cachonan aki lo ta pertenece na e cas na banda. Esaki no ta e prome biaha cu e cachonan aki a ataca hende cu sa cana eybanda, y hasta ta ataca e scooternan cu sa pasa eybanda. Ademas hasta clientenan cu ta baha na NAPA. E mes tambe varios biaha e cachonan sa bula riba su auto, pero e no a spera cu e biaha aki sinta den su auto, lo a haya mordi di e cacho. Riba e porta di auto por wak e rasca di e huñanan di cacho y hasta na e rand di porta por wak marca di e mordi di e cacho. Polis a compila tur dato y lo traha nan rapport. E cabayero mientrastanto a wordo conseha pa bai polie pa ayudo medico y su hangua contra tetanus.


text:
KRALENDIJK – Dia 15 di novèmber pa di kuater biaha ta selebrá Dia Mundial pa Pobernan. E mensahe di Papa Fransisco ku e lema di e aña aki: Sea generoso ku hende pober ( Sirag 7:32), saka man i yuda e pobernan. E lema di e aña aki ta invitá nos pa saka un man i yuda nos próhimo den nesesidat. E ta enkurashá nos pa karga e peso di esunnan mas vulnerabel. Di e forma aki nos ta kumpli ku e palabranan di San Pablo: pa via di amor sirbi otro. Pasobra por resumí henter Lei di Moises den esun mandamentu akí: ‘Stima bo próhimo manera bo ta stima bo mes. (Galatanan 5:14). Apostelnan ta siña nos ku libertat ofresé via e morto i resurekshon di Hesus Kristu ta hasi nos individualmente responsabel pa sirbi otro, espesialmente esunnan di mas vulnerabel. Esaki no ta un opshon pero mas un siñal di un fe auténtiko ku nos ta profesá.
E buki di Sirag por yuda nos den esaki. E ta sugerí maneranan konkreto pa duna aporte na esunnan mas vulnerabel. E ta bisa nos pa duna simpatía na esunnan ku ta den doló. No faya ku esun ku ta yora. (Sirag 7:34). E temporada di e pandemia aki a forsá nos pa tene isolashon estrikto, hasiendo imposibel pa mira i konsolá nos amigunan i konosírnan den nan pena di a pèrdè nan ser kerínan. Den Sirag nos ta lesa tambe pa no keda sin bishitá esunnan ku ta malu (Sir. 7:35). Pero nos no tabata apto pa tabata serka esunnan ku tabata sufri, i na mes momentu nos a bira mas konsiente kon frágil nos mes bida ta. E palabra di Dios no ta pèrmití pa satisfakshon propio, E ta empuhá nos kontinuamente pa aktua ku amor.
Den e trayekto di enkuentro ku e pobernan diariamente, laga nos saka nos man i yuda nos próhimonan den nesesidat. I no dis rèk man so pa atendé ku nos kòmpiuter, tèblet i telefón. No laga nos ta indiferente, hasta un smail ta duna alivio na esnnan mas vunerabel. No laga nos pensa ku ayudo na nos vulnerabelnan ta responsabilidat di otro. Un yamada pa nos ban den orashon pa asina move mas hende den nos komunidat pa saka man i duna un ayudo na esunnan den mas nesesidat den nos komunidat. Caritas Boneiru lo dediká un dia spesial na esunnan mas vulnerabel den nos komunidat.


text:
Palm Beach – Diadomingo algo pasa di mey anochi polis y brandweer a bay pa un cas na candela, patras di Wendy’s Palm Beach.
Na yegada di polis y despues brandweer a constata cu tawata tin huma ainda, pero cu esnan presente mes a logra domina e candela.
E no tawata directamente un cas pero un apartamento. Locual a sosode tawata cu un corchon a pega candela, parse cu un kortsluiting lo a start e candela.
Brandweer aunke nan no mester a drenta den accion a controla e luga prome cu nan a bandona e sitio.


text:
Durante e inicio di Covid-19, naturalesa a bira un di e fuentenan mas bishita pa asina e comunidad por a relaha y alaves aprecia e bunitesa diverso di nos naturalesa.
Debi na e situacion di Covid-19, control stricto no tawata ser ehecuta na Parke Nacional Arikok, pero Park Rangers lo cuminsa efectua e controlnan stricto entrante 20 di februari proximo cuminsando cu e areanan mas popular: Daimari, Shete, Conchi, San Fuego, Jamanota, Sabana Basora, Butucu y Vader Piet.
Cu e introduccion di e Decreto Ministerial di 2009, Fundacion Parke Nacional Aruba a inicia cu e entrada di conservacion pa Parke Nacional Arikok desde prome di november 2010. Durante e añanan a sa di expande e opcionan na diferente categoria di participacion.
Actualmente e structura di entrada di conservacion ta Afl. 5.00 pa persona local, muchanan bou di 18 aña di edad ta completamente gratis. Adicionalmente, tin e opcion pa saca un miembrecia anual pa Afl. 30.00 of tin otro categorianan aplicabel, unda bishitantenan local por disfruta 1 aña largo di nos naturalesa. Pa ricibi e tarifanan menciona, un ID valido ta rekeri na momento di compra.
Durante e fin di siman nos dilanti, nos ta avisa tur persona cu ta desea di bishita Parke Nacional Arikok pa cumpra nan entrada di conservacion di anterior of lo por hasi esaki mainta trempan ariba diasabra of diadomingo entrante 5:30 di mainta. Nos team di sales lo ta cla pa juda y duna tur informacion necesario na nos Centro di Bishitante situa na San Fuego.
Na peticion di nos bishitantenan cu ta desea di saca nan miembrecia anual online, nos ta dirigi un y tur pa nos pagina di Facebook: Aruba National Park, caminda e prome post tin tur instruccion pa asina completa e miembrecia anual online.
FPNA ta encurasha tur bishitante pa yuda nos conserva e areanan natural por medio di recrea na un manera responsabel y sostenibel